qundao/data-zh-poetry huggingface dataset:
沿南塘至花山触目感怀口占以当鄙谚四首·其一
作者：查慎行
朝代：清
体裁：七言绝句

去秋海岸拆奔潮，闸口经年未有桥。老子不知生处乐，剩留枯眼阅萧条。
沿南塘至花山触目感怀口占以当鄙谚四首·其三
作者：查慎行
朝代：清
体裁：七言绝句

向来畚锸叹徒劳，保障方期铁石牢。昨日皇华驰驿过，已传会计析秋毫。
沿南塘至花山触目感怀口占以当鄙谚四首·其二
作者：查慎行
朝代：清
体裁：七言绝句

灾馀仍虑复为灾，鱼鳖残生大可哀。圣主何曾忘海角，潮神前月受封来。
沿南塘至花山触目感怀口占以当鄙谚四首·其四
作者：查慎行
朝代：清
体裁：七言绝句

不插青苗种木棉，忍饥数到授衣天。问渠微命丝难续，何法支吾度半年。
泇沟顺风挂帆
作者：查慎行
朝代：清
体裁：五言律诗

侵晓长年起，开头报顺风。遄归天意许，利涉客心同。后至无奔马，前飞及片鸿。布帆安稳在，计日报儿童。
泊头镇见杏花
作者：查慎行
朝代：清
体裁：七言绝句

澹烟消处日初衔，酒旆微风到布帆。我自偶从花底过，不劳蝴蝶上春衫。
泊宝应乔介夫枉过舟中兼饷家酿
作者：查慎行
朝代：清
体裁：五言律诗

翼折桓山鸟，乔家季独存。再过城外路，及践别时言。风雨藏书屋，莺花纵棹园。旧题如梦寐，负此酒盈尊。
泊舟甪里堰肩舆行经南北两湖
作者：查慎行
朝代：清
体裁：古风

水尽乃见山，舍舟遂遵陆。村遥鸡犬散，路狭田禾熟。渐入渐幽深，近身空翠扑。濛濛午曦澹，黯黯秋气蓄。忽于杳霭中，豁达开心目。三百顷湖光，长堤亘其腹。霜林环四照，倒影漾红绿。惜哉好画图，冷落付樵牧。平生汗漫游，临老思归宿。终当结茅茨，来此占一曲。
泊茶园
作者：查慎行
朝代：清
体裁：五言律诗

危楼高百尺，水落岸如山。村市尚开店，樯灯别占湾。喜无尘点鬓，那用酒熏颜。渔笛能相就，飘飘压浪还。
泊虎邱
作者：查慎行
朝代：清
体裁：七言绝句

壮欲辞家老未能，得归拟作此山僧。预愁脚软腰无力，难蹑浮图最上层。
泗上亭
作者：查慎行
朝代：清
体裁：五言律诗

亭长台边路，茫茫阅世多。自墟秦社稷，谁保汉山河。芒砀云销气，枌榆社改柯。空传沛中叟，曾听大风歌。
泥溪口枕上闻雁
作者：查慎行
朝代：清
体裁：古风

阳鸟踰彭蠡，飘飘尚南飞。晨光若前导，群起泥江湄。数声枕上过，倾耳渐入微。彼非我同群，安得相追随。我帆十二幅，取用常半之。何以不用全，波涛怕欹危。下有无底窦，旁有不测矶。身乏双羽翰，争先复奚为。汝往太急急，吾行故迟迟。兹游到岭南，谅亦难久羁。归时倘见待，入春以为期。
泰和城外望快阁
作者：查慎行
朝代：清
体裁：古风

西昌汉古邑，地势实开拓。镜光十里平，倒影见城郭。浮图南北峙，双秀拱一阁。缅彼白下宰，流风宛如昨。官清无俗情，景胜擅杰作。冰弦绝已久，人境两寂莫。除却谢元晖，澄江何处著。
泰安州题壁
作者：查慎行
朝代：清
体裁：七言绝句

少负狂名老好奇，逢山兴发尚淋漓。如何十度城南宿，不敢轻题望岱诗。
泷中吟
作者：查慎行
朝代：清
体裁：古风

泷中乱峰高插天，泷中急水折复旋。泷中竹树青如烟，白龙倒垂尾蜿蜒。泄云喷雾为飞泉，晴光一线忽射穿。雨点白昼打客船，船行无风七十里，一日看山柁楼底。
泸溪
作者：查慎行
朝代：清
体裁：七言绝句

傍穴累累架树梢，悬崖百丈俯江坳。小舟恰傍山根过，长恐风狂堕鸟巢。
洗象词五首和顾侠君·其一
作者：查慎行
朝代：清
体裁：七言绝句

画鼓声中缓步来，红旗影里撇波开。都人六月汗如濯，惯是一年看一回。
洗象词五首和顾侠君·其三
作者：查慎行
朝代：清
体裁：七言绝句

两齿觓然臂耸然，老于槽枥浴于川。就中云有前朝者，曾见天家破贼年。
洗象词五首和顾侠君·其二
作者：查慎行
朝代：清
体裁：七言绝句

俸料新加例有无，寻常已饱大官刍。被他三品閒鸥笑，出没成群听象奴。
洗象词五首和顾侠君·其五
作者：查慎行
朝代：清
体裁：七言绝句

众里观场老比丘，粗从三喻识沈浮。兔迒马迹纷纷渡，彻底输他是截流。
洗象词五首和顾侠君·其四
作者：查慎行
朝代：清
体裁：七言绝句

角壮浮深去复回，旧鞍重与拂炎埃。也应三日同休沐，辛苦终年立仗来。
洞仙歌
作者：查慎行
朝代：清
体裁：词

海山绝顶，有群真来往。斑驳苔留石坛上。任孪拳称柏，偃蹇称松，经几劫、三寸灵苗无恙。小童殊解事，隔宿携归，试汲清泉贮盆盎。生意突然回，扶起苍颜，胜九节、菖蒲柱杖。果若是、云霞洞中仙，幸勿与芝草，琅玕争长。
洞仙歌·戊子正月望后竹垞表兄送余北行至南湖而别
作者：查慎行
朝代：清
体裁：词

一天冰雪，过收灯时候。长水桥南惜分手。感登舻相送，直到杉青，歌骝客、检点当前都有。兄言吾老矣，后会难期，酌我重斟十分酒。此意最殷勤，临发踟蹰，可敌得、石尤风否。好借取、深杯劝还酬，也预算中秋，为先生寿。
洞仙歌·渡重安江
作者：查慎行
朝代：清
体裁：词

丹危翠险，乍悬绳度索。井底人从半空落。有清江拖带，抹断云根，天一线、两面奇峰峭削。英雄何事业，飞鸢堕处，拍岸波声怒时作。便策马中流，马亦徘徊，行人去、夕阳哀角。料无分、食肉觅封侯，笑占梦无端，谁如宋桷。
洞仙歌·过楠木洞舟人指点石上有沉香船云是吕仙留迹
作者：查慎行
朝代：清
体裁：词

苍湾一转，爱澄波如镜。倒插云鬟翠眉影。乍洞移楠木，船指沉香，仙路远、缥缈似非人境。晚来微雨过，竹树萧森，做弄秋声入清听。猛唤起尘机，草草经过，负多少、松梯苔磴。赖沙鸟有情伴人归，与并坐江心，烟涛百顷。
洞庭秋望图为同年姜西溟题
作者：查慎行
朝代：清
体裁：古风

我昨扁舟帆湖水，出没鸥群凫队里。西风吹偃万梢芦，斗柄插空将北指。君时正作桑乾客，南北相望渺千里。念君落第招君归，巳是明年三月尾。其秋我复游庐阜，走上云头振衣履。海绵片片荡吾胸，奇绝生平乃有此。洞庭直可盆盎贮，七十二峰同撒米。有如天半立峨眉，下视成都居井底。君为此图母巳隘，细写秋毫入侧理。男儿失路真可怜，泽畔行吟聊复尔。今来又赴京兆试，失固其常得差喜。与君同榜获联名，王后虽卑吾敢耻。却披横卷索新句，一笑如皋方射雉。才名误汝四十年，决踵何堪比截趾。至尊久已记名姓，虚向兰台署良史。探支官俸月一囊，挥洒佣书日千纸。须长及腹谁揽之，发白满头行老矣。向来蹭蹬天有意，特与先生慰暮齿。眼前同进俱少年，感叹无端从此始。翻思旧狎渔樵伴，故展烟波洗窗几。不然此画且善藏，勿更题诗乞馀子。
洞庭阻风歌
作者：查慎行
朝代：清
体裁：古风

湘阴去岳阳，湖面一日程。云从北来风色恶，吾力敢与吾命争。船头纸钱撒白雨，舟子酬神致私语。老鸦啄肉掠水飞，庙祝鸣钟月东吐。大哉神灵本至公，凭私讵可祈感通。不如系船整篷索，南北东西预难度。明朝风便从尔行，莫使有风帆力弱。
洪梅岑自珣溪过访即次去年投赠首尾二章韵用詶缱绻之情·其一
作者：查慎行
朝代：清
体裁：七言律诗

隔年曾读七篇诗，同调如君更不疑。久缺寄书成懒慢，重烦弭棹访衰迟。菊荒陶径仍留客，枫落吴江巳后时。慰我寂寥何以报，敢从鹢路指鸿逵。
洪梅岑自珣溪过访即次去年投赠首尾二章韵用詶缱绻之情·其二
作者：查慎行
朝代：清
体裁：七言律诗

俗谈肯置齿牙间，一笑相逢饭颗山。知我者希应自爱，古人如作许谁攀。渐消实事休回首，窃忝虚声秪汗颜。借取尊前秋好处，满川风月送君还。
洪武御碑歌
作者：查慎行
朝代：清
体裁：古风

升仙台前白玉碑，柱石拿攫龙之而。鸿文载在御制集，初不假手词臣为。我来摩娑一再读，颠者踪迹大可疑。忆昔元人失其鹿，群雄角逐争驱驰。濠州布衣人未识，芒砀云气常随之。金陵一朝定九鼎，六合不足烦鞭笞。是时楚兵最剽悍，不自量力来交绥。国家将兴有先兆，天遣来告贞元期。明明天眼识王气，故以险怪惊愚蚩。英君往往谋略秘，计大不许寻常窥。亦如田单破燕骑，神道设教尊军师。不然兹事乃近诞，小数何足誇权奇。白旄一麾江汉靖，军前长揖从此辞。留侯自伴赤松去，谷城空立黄石祠。天池之山高巍巍，竹林仙驭杳莫追。鹤归倘记石华表，世代巳逐沧桑移。百年雨露在山泽，惟有松柏参天枝。
洪武御碑歌
作者：查慎行
朝代：清

升仙台前白玉碑，柱石拿攫龙之而。鸿文载在御制集，初不假手词臣为。我来摩挲一再读，颠者踪迹大可疑。忆昔元人失其鹿，群雄角逐争驱驰。濠州布衣人未识，芒砀云气常随之。金陵一朝定九鼎，六合不足烦鞭笞。是时楚兵最剽悍，不自量力来交绥。国家将兴有先兆，天遣来告贞元期。明明天眼识王气，故以险怪惊愚蚩。英君往往谋略秘，计大不许寻常窥。亦如田单破燕骑，神道设教尊军师。不然兹事乃近诞，小数何足夸权奇。白旄一麾江汉靖，军前长揖从此辞。留侯自伴赤松去，谷城空立黄石祠。天池之山高巍巍，竹林仙驭杳莫追。鹤归倘记石华表，世代已逐沧桑移。百年雨露在山泽，惟有松柏参天枝。
洪武铜炮歌
作者：查慎行
朝代：清
体裁：古风

荆州城头古铜炮，洪武元年钺申造。土花剥蚀锈微生，首尾摚撑任颠倒。忆时伪汉方纵横，虎视江东势轻剽。旄钺鄱阳一战收，割耳淋漓行告庙。荆湘指顾入图版，驾幸武昌慑苗獠。遂令守土颁火器，何异分藩镇险要。邪许声中走百夫，巨材作架牛皮冒。二百馀年烽燧冷，讲武承平背时好。何来寇贼忽披猖，将士仓皇弃牙纛。可怜櫜鞬等无用，下策火攻恃腾趠。底贡初曾致岛夷，后来特赐红夷号。岂知将军竟负国，俯视焦原纵群盗。彼非吾产且勿论，尔独胡为亦忘报。苌弘碧血衅未足，鸱�悬目惨无告。嬴颠刘蹶谁惜之，去者自悲来自笑。而今西南又转战，形制虽存力难效。我来见汝荆棘中，并与江山作凭吊。金狄摩挲总泪流，有情争忍长登眺。
洪湖
作者：查慎行
朝代：清
体裁：古风

汉江支流入洪口，水势舒缓地势洼。葑田中开亩千顷，纬经一一露渚牙。残荷尚擎欹仄盖，红蓼竞吐殷鲜花。鹭鸶耸肩作人立，意思閒暇窥鱼虾。滨湖几点暮烟起，晒网者渔三五家。海篺半閒芦架屋，黄篾十丈水占涯。春涨生时随断梗，秋潦退后依平沙。东西北南随所向，泛泛何异鸥凫驾。老渔顾我笑相荅，客行要自同栖苴。我闻此言发狂笑，片席飞渡苍苍葭。
济宁寓楼坐雨
作者：查慎行
朝代：清
体裁：五言律诗

南池将买棹，北骑此休鞍。得免载濡窘，复叨即次安。群喧因雨静，一榻占楼宽。我独邀天幸，人间路正难。
济宁旅馆夜闻雨声
作者：查慎行
朝代：清
体裁：五言律诗

新梦续残梦，重为一宿留。载濡行可免，将伯助何求。前夜犹防雨，明朝好放舟。多情天井派，只管向南流。
浣溪沙·联句题张远墨梅
作者：查慎行
朝代：清
体裁：词

淡墨螺匀尺幅绡。五三六点冷香苞。玉龙拖尾燕分梢。纸帐影浮斜月底，画屏春贴小山坳。一番花事又江郊。
浦市晤宋梅知兼赠别
作者：查慎行
朝代：清
体裁：古风

与子总角交，贱贫互相得。自从行万里，始作可怜色。两萍浮大海，后会那可即。初春得子书，感子远相忆。令兄久辞家，托我觅消息。武陵快相遇，恍与子面觌。颇怪经乱离，神清发深黑。报章走急足，与尔慰饥惄。十年一纸书，奚啻万金直。平生骨肉恩，独往轻远涉。沅江石齿齿，白日飞霹雳。投躯试奇险，聚散俱惨戚。汝兄我先见，我弟汝新别。两家兄弟间，异姓派如嫡。铜崖闻子来，喜剧遽走觅。买舟下浦市，石触舟中裂。怖馀身幸在，再理渡江楫。沙头重把袂，迎面泪反滴。开口先暄寒，次第家事及。子言聊慰我，指似听历历。舍弟辞人幕，今年复家食。别中六寄书，此度凡两接。子来喜见兄，飘泊手重执。余行别诸弟，渺渺孤飞翼。同落百蛮中，悲欢俨殊域。江天秋平分，昼夜五十刻。月魄哉初生，飞虫扑灯入。从昏话达旦，对酒唇不湿。别当争战场，岐路莽南北。子帆巳高挂，我马尚羁靮。去去勿回头，凉风在芦荻。
浪淘沙·楠村梅花橘佛闻小憩
作者：查慎行
朝代：清
体裁：词

栏槛落鲜澄。倒影分明。今来古往一邮亭。阁下长桥桥下涧，马渴泉清。拉沓是蛮程。难得佳名。戍人行尽野人行。如此溪山留不住，弦月旋生。
浪淘沙·繁昌旧县
作者：查慎行
朝代：清
体裁：词

略彴傍苍葭。酒旆夭斜。县南风色野人家。黄石堆墙茅当瓦，还占平沙。烟外晓程赊。去去天涯。严城何处不吹笳。恰似废池乔木畔，一一啼鸦。
浪淘沙·钱塘观潮
作者：查慎行
朝代：清
体裁：词

龛赭露脽居。对束江皋。云垂海立涌金鳌。隔岸越山浑不见，水比山高。万马走单槽。鳄徙龙逃。当初谁赋广陵涛。强弩三千输笔力，直是人豪。
浮梁县
作者：查慎行
朝代：清
体裁：五言律诗

苦雾吞江去，茫茫出远津。长程催短晷，白骨散青燐。城小初经乱，民愚久疾贫。琵琶临老妓，容易嫁商人。
浴罢与实君步入水磨作
作者：查慎行
朝代：清
体裁：五言律诗

长日愁经夏，微凉晚似秋。气苏风到面，浴罢月当头。老树听蝉立，閒溪领鹤游。饮牛兼洗马，何处辨清流。
海云寺同蓝采饮王符躬作·其一
作者：查慎行
朝代：清
体裁：七言绝句

波罗庙下凌晨发，直到雷峰弭画桡。一线春流通断港，华鲸南应虎门潮。
海云寺同蓝采饮王符躬作·其三
作者：查慎行
朝代：清
体裁：七言绝句

木棉两树最称奇，拔地参天万万枝。自笑杖藜来较蚤，不关渠事作花迟。
海云寺同蓝采饮王符躬作·其二
作者：查慎行
朝代：清
体裁：七言绝句

水穷云起得禅关，突兀楼台数十间。曲曲回廊随步转，不离平地却登山。
海云寺同蓝采饮王符躬作·其四
作者：查慎行
朝代：清
体裁：七言绝句

一龛容得十方僧，个是天然第二灯。更约罗浮观日出，寻师还上最高层。
海塘叹
作者：查慎行
朝代：清
体裁：七言律诗

沙崩岸塌风驾潮，潮头势与城争高。愚公移山或可障，精卫填石诚徒劳。海若东来神鬼泣，尾闾南泄鱼龙逃。邑兴大役官乏费，行矣板筑须时操。
海塘行
作者：查慎行
朝代：清
体裁：古风

邑城去海十步遥，塘为外捍非一朝。去年八月塘忽坏，洲潬崩裂随秋潮。迩来沙涨三十里，鱼鳖残生差可喜。县官欲为先事防，倡议重修从此始。人输一石名乐输，石兮无胫何可驱。编排既须照户籍，运致仍复烦丁夫。里符夜下朝必赴，田卒污莱敢申诉。筑塘捍海亦为民，此事不劳官长怒。公旬三日古有之，向蠲力役谁所为。人情巳自逐游惰，亦与三农同怨咨。火云烧空日光赤，尽遣山田龟兆拆。阳侯劝尔莫漫骄，缓我塘工待农隙。
海天阔处·萤
作者：查慎行
朝代：清
体裁：词

满庭草色犹青，不知熠耀从何至。幽光明灭，随风难定，乍飞还止。两两三三，离离合合，池边林际。自隋宫散后，便成废苑，再不见，繁华地。巧向轻罗扇底。逐佳人、映将绡绮。夜窗归晚，纱灯满贮，帐纹如水。月落香沉，流辉耿耿，一床秋思。好伴他帘外，疏星几点，照侬无寐。
海幢寺十二韵
作者：查慎行
朝代：清
体裁：五言排律

洞宗衰复振，派衍自天公。半是逃名客，群称出世雄。云幢标郭外，香界涌南中。填海为平地，参天起梵宫。歘成疑鬼运，幻出俨神工。穗石浮佳气，朝台拜下风。五仙皆法护，十力尽神通。蹴踏诸方遍，跏趺片席崇。我来尘世隔，师去影堂空。法供瓶炉洁，斋厨菜豉丰。映阶筀竹翠，耀眼木棉红。缘境他生结，㽜诗记此翁。
海螺峰歌
作者：查慎行
朝代：清
体裁：古风

楚南地穷山聚族，逞怪争奇走相逐。桃源以上篁箐多，碧玉篸如春笋束。海螺一峰天下奇，形模髣髴神依稀。雷磓鬼斧劈不得，造物伎俩初奚施。中丰上锐下微窄，凹处痕青凸边白。古苔绣错十六盘，蛮髻椎高二千尺。轻身想像穷烟霄，仰天一笑天为高。不知猿猱尔何恃，腾掷绝顶相矜骄。似闻老螺生海底，鲲化鹏飞忽移此。偶然蜗壳吐馋涎，倒覆江干吸江水。我嗤汝腹彭亨几许宽，安能吸尽五溪之奔湍。天公渴汝一掬悭，故实汝腹封泥丸。呜呼已实汝腹封泥丸，只合弃置当百蛮。胡为秀耸拔万山，坐令荒徼人俱顽。
海鱼叹
作者：查慎行
朝代：清
体裁：古风

永明海燕移山来，细鳞不数菜黄鲐。居民分脔彼何罪，天遣先期行告灾。浃旬以后洪流至，鬼泣神号无处避。怒声似为鱼复仇，千万生灵吞一气。鱼乎鱼乎倘有知，孰啖汝肉刳汝皮。如何了不分恩怨，一任波臣恣虐为。
消息·宿杨老驿
作者：查慎行
朝代：清
体裁：词

百里中途，孤城小驿，冈重峦复。皂帽蒙头，青毡裹手，暮寒犹触。微阳西堕，趁虚人散，客与昏鸦并宿。正山头、野火烧残，听风过、萧萧竹。旧家名酒，凭谁买醉，零落低帘剩幅。想雪水初添，年时此际，比舍新篘熟。可堪回首，六亭南北，一片荒烟废麓。更何时、翠袖牵萝，重来补屋。
润木北行后喜学庵弟到家二首·其一
作者：查慎行
朝代：清
体裁：五言律诗

坛坫文章伯，仪曹主客郎。官曾居粉署，归只守茆堂。乡党人皆敬，莼鲈味正长。起予腰脚健，踏屐到南塘。
润木北行后喜学庵弟到家二首·其二
作者：查慎行
朝代：清
体裁：五言律诗

送迎连日有，出处一家中。且喜辞朝客，重添合醵翁。两眉虽雪白，双颊尚霏红。偕隐年相亚，如何不约同。
润木升学士
作者：查慎行
朝代：清
体裁：五言律诗

初传当换秩，只日忽宣麻。冷署官仍达，空囊俸稍加。一门岐出处，二老借光华。人指东西屋，多称学士家。
润木弟授庶吉士二首·其一
作者：查慎行
朝代：清
体裁：七言律诗

初闻唱第向丹墀，再见班行雁序随。桂发五枝曾有谶，杨穿三叶可无诗。家门我已推为长，仕路君犹算未迟。何事相看两相泣，双亲见背已多时。
润木弟授庶吉士二首·其二
作者：查慎行
朝代：清
体裁：七言律诗

早缘贫贱多离别，老去依依胜得朋。小阁重添听雨榻，短檠分点入朝灯。浮踪到海翻相聚，归路如天岂易登。寄语阿频存晚计，且来共饮一条冰。
润木新居看玉兰次德尹隔日雨阻原韵兼示上侄令录寄京师
作者：查慎行
朝代：清
体裁：七言律诗

唐昌玉蕊岂易得，木笔爱吐琼瑶花。仓皇不费万金买，先后特争一日差。迟开正尔及烂熳，治具公然出咄嗟。吾庐无此聊藉口，夜醉东舍晨西家。
涧桥
作者：查慎行
朝代：清
体裁：古风

风色转河壖，春光满淮甸。阪被菜花黄，篱窥野桃茜。朝阳出疏树，芦屋烟中见。馔无登盘鱼，户有衔泥燕。从人问前路，巳近清河县。
涿州待渡
作者：查慎行
朝代：清
体裁：五言律诗

督亢陂边柳，秋条尚荫人。浮桥经涨断，驿路出泥新。兀兀欲成梦，皇皇多问津。让他车马客，争渡入红尘。
涿州过渡
作者：查慎行
朝代：清
体裁：七言律诗

胡良河荫青葱柳，督亢陂连宛转城。但觉林中无暑气，不知风外有蝉声。唤回尘梦秋初到，误堕吟鞭马一惊。自笑年来诗境熟，每从熟处欲求生。
涿州道中书所见
作者：查慎行
朝代：清
体裁：七言绝句

折苇沈沙积潦馀，高田成岸岸成渠。胡良河上扶犁叟，网得萍根二寸鱼。
淘渠
作者：查慎行
朝代：清
体裁：古风

京师饮汲井，城淢但流恶。家家门前沟，岁岁费淘摸。九衢岂不宽，所向防失脚。东风连日霁，桃李娇阳春。看取沟中泥，还为衣上尘。衣沾胡足道，奈此尘污人。
淮上晓发
作者：查慎行
朝代：清
体裁：古风

紞如五鼓催船发，轮仄高城下弦月。已闻两岸过铃声，烛烛晓星光未没。依稀枕上续归梦，尚隔江湖浩难越。起来照影向清淮，愁见尘颜映华发。往还跨下桥边路，万事回头总飘忽。只有年光不负人，鲚鱼絮煖莼丝滑。
淮上留别族弟信斯
作者：查慎行
朝代：清
体裁：五言律诗

怡荆好兄弟，五世义门如。每下南州榻，长停中道车。贫来初析箸，老去各移居。尚尔敦宗谊，殷勤一慰予。
淮北道中
作者：查慎行
朝代：清
体裁：五言律诗

隔岸草㩥㩥，人家绿映檐。泥中逢驿骑，树杪展风帆。暮色遥天落，春寒细雨搀。故乡行渐远，犹未换春衫。
淮北闻雁
作者：查慎行
朝代：清
体裁：七言律诗

风急霜清欲渡淮，数声客梦蓦惊回。与谁好作江湖伴，怜汝亦从边塞来。残月晓催千片落，长天寒曳一绳开。莲房菰米沈波后，集泽群多亦可哀。
淮南宋射陵先生及陆太君八十双寿诗
作者：查慎行
朝代：清
体裁：七言律诗

海上蓬山山外天，老人高并婺星悬。鹿车对挽原偕隐，鸠杖同扶又十年。綵袖儿曹双白鬓，紫薇家世一青毡。沧桑眼见寻常事，我识淮南地是仙。
淮口增筑蓄清敌黄二坝上水甚难闸河无此险也
作者：查慎行
朝代：清
体裁：五言律诗

古来传禹绩，平土奏安澜。自设东西堰，如分上下滩。遏防令高易，扼吭欲喷难。寄语河堤使，神功勿妄干。
淮安上船
作者：查慎行
朝代：清
体裁：七言绝句

厌听铃声爱入舟，只应洗耳向清流。瓣香夜谒淮神庙，梦稳江南第一州。
淮岸夜泊纪所见三首·其一
作者：查慎行
朝代：清
体裁：五言绝句

民将芦编屋，官取芦为埽。芦兮识可怜，生死递相吊。
淮岸夜泊纪所见三首·其三
作者：查慎行
朝代：清
体裁：五言绝句

大星三五点，小星明复灭。俯仰一青天，玻璃浑不隔。
淮岸夜泊纪所见三首·其二
作者：查慎行
朝代：清
体裁：五言绝句

日没月未上，黑云腾四面。苇岸吐孤灯，澄波千尺练。
淮浦冬渔行
作者：查慎行
朝代：清
体裁：古风

长淮冬涸成沟渠，风雪夜折荒洲芦。小船冲冲凿冰去，冰面跃出黄河鱼。冲寒捕鱼作渔户，手足皲瘃无完肤。三时转徙一冬复，渊薮偶寄蜗牛庐。无田不得事农业，有水尚欲输官租。自从十年淮泗满，平地下受滔天湖。谁驱鳞介食人肉，漏网幸脱鸾刀诛。得时鼋鼍聚窟宅，失势鲂鲤充庖厨。眼前竭泽有馀憾，取快报复聊须臾。但看明年春水上，鱼鳖又占居民居。
淮阴侯庙下作
作者：查慎行
朝代：清
体裁：五言律诗

灭楚还封楚，破齐曾王齐。英雄归驾驭，股掌若孩提。失国嗟烹狗，糜身付牝鸡。土人怜至骨，庙像俨公圭。
淳安谒海忠介祠
作者：查慎行
朝代：清
体裁：五言律诗

桐乡遗爱在，民自不忘公。一邑清名著，三朝直节同。衣冠瞻古貌，俎豆感村翁。此日流离意，谁怜在野鸿。
清凉山庄图符躬属题
作者：查慎行
朝代：清
体裁：古风

舍人示我山庄图，生绡横展五丈馀。良工三年写始就，金谷辋川何足摹。君家旧住清凉麓，万里江天入遐烛。故应胸次豁然宽，占断此山犹未足。石头城门平旦开，千岩暖翠排空来。珊瑚碧树好颜色，照耀初日生楼台。楼台高下无重数，径转溪回总迷路。标题一一都有名，毫末微茫指其处。问君结念毋已奢，洞天福地归一家。溃成奚翅万金产，还恐山林迹尚赊。君言好事皆虚事，架搆良难画差易。未能依样买园亭，乍可随身蓄巾笥。海山兜率吾不知，此图要亦人间稀。神仙只被瑶京误，野鹤何天不可飞。
清平乐·初发贵阳
作者：查慎行
朝代：清
体裁：词

莎衫藤屐。阴雨霉天积。晴路一钩初得月。门外马嘶人别。来时车�间关。去时烽火平安。笑问远游何事，也如绝域生还。
清平乐·平溪道中微雪
作者：查慎行
朝代：清
体裁：词

深江薄雪。人去清浪驿。佳句巧从驴背觅。此地何来此客。腊梅香递前山。戍旗插过乌蛮。天末鸿飞不到，传烽与报平安。
清明前三日重直畅春园观桃花二首·其一
作者：查慎行
朝代：清
体裁：七言绝句

煖烟晴霭互交加，散作高低远近霞。行尽人间冰雪路，又来天上看秾华。
清明前三日重直畅春园观桃花二首·其二
作者：查慎行
朝代：清
体裁：七言绝句

已逢蛱蝶未闻莺，闰岁春迟倍有情。毕竟凤城花信准，早桃开候近清明。
清明后一日同戴田有弟东亭儿克建重游济宁南池
作者：查慎行
朝代：清
体裁：七言律诗

露气霞光水洗鲜，孤城深入镜中天。杏花风暖高楼笛，柳色烟浓隔浦船。蜡屐半生凡几两，青�一梦忽三年。壮心敢拟桓宣武，直为攀条也自怜。
清明喜霁再登金山同院长作
作者：查慎行
朝代：清
体裁：七言绝句

片帆重过润州城，曙色东来海气晴。千点桃花一江水，妙高峰下作清明。
清明新城道中
作者：查慎行
朝代：清
体裁：七言绝句

县南风飐酒帘多，澹澹新烟瑟瑟波。一路人家齐上冢，纸钱飞过白沟河。
清明日偕冯卯君马素村沈驷襄家言思诸孝廉及儿建出右安门小饮祖园水亭有怀城西旧游
作者：查慎行
朝代：清
体裁：五言律诗

卧闻风日好，暂起出郊坰。岁有清明节，人如聚散星。烟光初上柳，水气欲生萍。却忆名园路，桥边共踏青。
清明日再同诸弟西阡看玉兰戏作吴体
作者：查慎行
朝代：清
体裁：七言律诗

清明之候天气回，林下水边节物催。今日韶光异昨日，半开花意胜全开。木莲木笔取形似，玉蕊玉兰从客猜。赢得村童齐拍手，白头五老又重来。
清明日南湖泛舟
作者：查慎行
朝代：清
体裁：七言绝句

积雨初霁交清明，桃花杏花飘满城。城南水色绿于酒，鹅鸭一滩春草生。
清明日同玉友荆州出右安门就旗亭买醉晚至朱大司空花庄复留剧饮即事四首·其一
作者：查慎行
朝代：清
体裁：七言绝句

新烟淡淡柳梳梳，雨洗轻尘出郭初。远客不知京国好，酒旗风里话田庐。
清明日同玉友荆州出右安门就旗亭买醉晚至朱大司空花庄复留剧饮即事四首·其三
作者：查慎行
朝代：清
体裁：七言绝句

联鞍缓鞚去逡巡，觅句沈吟苦斗新。忽漫诗成狂拍手，堕鞭惊起马头尘。
清明日同玉友荆州出右安门就旗亭买醉晚至朱大司空花庄复留剧饮即事四首·其二
作者：查慎行
朝代：清
体裁：七言绝句

三鸦岐路小车归，一曲花游簇作围。春色尽随红艳队，明朝蛱蝶满城飞。
清明日同玉友荆州出右安门就旗亭买醉晚至朱大司空花庄复留剧饮即事四首·其四
作者：查慎行
朝代：清
体裁：七言绝句

典衣偶出为寻春，重向名园叙主宾。惭愧公卿传好事，一时狂号属三人。
清明日蒙阴道上观鞦韆戏作
作者：查慎行
朝代：清
体裁：古风

隔墙闻笑声，人在花枝下。花枝旋摇动，傍有秋千架。何人挟飞仙，天半飘裙衩。浏漓俄顿挫，按抑还腾躤。力怯不自持，身轻若无藉。柳丝妒腰细，捲起向空挂。却下整云鬟，神情自閒暇。鲁邦喜游冶，民俗废桑柘。已经上已辰，才过百六夜。新妆与靓服，往往出茆舍。乡风随俗有，客路关心乍。未免忆江南，家家好亭榭。
清明日西阡焚黄感赋二律·其一
作者：查慎行
朝代：清
体裁：五言律诗

忆昨营窀穸，旋驰赴阙装。梦常惊冷节，归及荷荣光。桑梓阴功在，杯棬旧泽伤。踏青诸父老，叹息看焚黄。
清明日西阡焚黄感赋二律·其二
作者：查慎行
朝代：清
体裁：五言律诗

近展松楸路，遥瞻雨露天。有生逢圣代，无禄尽亲年。泪落休官后，恩踰卜葬先。誓收清白迹，毕景守冈阡。
清明雨
作者：查慎行
朝代：清
体裁：五言绝句

九陌廉纤雨，朝来阻钿车。担头春事好，添种几盆花。
清明风雨舟发南昌允文声山追送于江干更以数言留别
作者：查慎行
朝代：清
体裁：古风

竹鸡啼苦催清明，滕王阁前春水生。西山高入云雾里，雨势下压洪州城。桃花杏花半狼籍，岸柳自拂孤舟轻。连朝有约同买棹，二子未果余径行。云山欣欣赴归路，烟树漠漠愁离程。布帆风急不肯住，到家正及听新莺。
清江浦
作者：查慎行
朝代：清
体裁：古风

淮山浮远翠，淮水漾深渌。倒影入楼台，满栏花扑扑。谁知阛阓外，依旧有芦屋。时见淡妆人，青裙曳长幅。
清江道中
作者：查慎行
朝代：清
体裁：七言绝句

甘林百里夹清江，岸岸风来白雪香。何减浣花溪上路，人家多在果园坊。
清流关
作者：查慎行
朝代：清
体裁：七言律诗

一线飞流百丈清，泄云喷雨落峥嵘。时平久罢中原戌，地险犹沿五代名。琴筑低昂因石势，风涛起灭付松声。瓦铫茶熟行人渴，只有閒僧�送迎。
清流关
作者：查慎行
朝代：清
体裁：古风

低迷野气中，路断遇崖崄。陡然拔千丈，直上匪由渐。行子中州来，岩关此为险。其西道尤恶，石滑破马胆。步行到关门，一往生勇敢。长风捲林薄，败叶撒雨点。豁达眼界开，晶荧日光闪。少休得古寺，徐使神气敛。想当割据初，外户昼长掩。宁知晖凤擒，猿鸟就笼槛。迩来几易代，地僻设防减。僧房同启闭，锁钥谁复检。经过亦偶然，形胜穷一览。
清流山瞻支公塔
作者：查慎行
朝代：清
体裁：五言律诗

石路秋花艳，沙田早稻香。坏墙连废寺，古塔表平冈。境寂蝉声合，松高鹤骨凉。永和年号在，苔蚀不成行。
清浪卫广福寺
作者：查慎行
朝代：清
体裁：七言律诗

瓦砾城隅万灶旁，居然古寺比灵光。残僧一去尘蒙佛，画角孤吹夜雨霜。劫过昆明灰尚黑，年深龙汉事全荒。断碑知是何年物，野火烧来柏叶香。
清浪滩
作者：查慎行
朝代：清
体裁：七言律诗

怒势中流劈浪开，蛰龙潜处起惊雷。衣冠如故神留像，牙角争雄石骋才。乡户几看疲挽运，洪澜何事故奔颓。炎荒有路天难限，百险终须棙柂来。
清远峡飞来寺
作者：查慎行
朝代：清

两岸势欲合，中被江流穿。上有佛者庐，飞来自龙眠。神人所施设，是物无顽坚。想当创辟初，风雨驱神鞭。凿开浑沌窍，巧贮聪明泉。僧房若蜂房，一一皆倒悬。尔来几阅世，不计草木年。磐石具生机，长根外包缠。波涛润其趾，日月行其颠。散为松柏香，聚作旃檀烟。蔽亏东西景，轩豁子午天。呼猿在半空，日暮跻无缘。清寒难久住，仍放出峡船。
清远峡飞来寺
作者：查慎行
朝代：清
体裁：古风

两崖势欲合，中被江流穿。上有佛者庐，飞来自龙眠。神人所施设，是物无顽坚。想当创辟初，风雨驱神鞭。凿开浑沌窍，巧贮聪明泉。僧房若蜂房，一一皆倒悬。尔来几阅世，不计草木年。磐石具生机，长根外包缠。波涛润其趾，日月行其颠。散为松柏香，聚作栴檀烟。蓛亏东西景，轩豁子午天。呼猿在半空，日暮跻无缘。清寒难久住，仍放出峡船。
渌口沽酒
作者：查慎行
朝代：清
体裁：七言绝句

沙湾小市柳毵毵，酃渌篘成味最甘。满引一杯歌一曲，无边春色洞庭南。
渌水亭与唐实君话旧
作者：查慎行
朝代：清
体裁：七言律诗

镜里清光落槛前，水风凉偪鹭鸶肩。菰蒲放鸭空滩雨，杨柳骑牛隔浦烟。双眼乍开疑入画，一尊相属话归田。江湖词客今星散，冷落池亭近十年。
渎山酒海歌
作者：查慎行
朝代：清

云间高生精赏鉴，嗜古搜奇确且赡。朝来导我出西华，指点前朝御用监。监南新创元都坛，当门老桧青蛟蟠。旧闻酒海今落此，共叹体质犹坚完。渎山巨璞初无价，谁遣不胫来辇下。至元巧匠雕琢成，万岁山头设高架。天然位置平不颇，琐窗八面开重阿。石龙吸水上霄汉，倒泻溢为太液波。波光翻动广寒殿，满瓮蒲桃映华瑱。侍臣多著质孙衣，天子亲临诈马宴。电转星流四百年，故都何物不推迁。曾承沆瀣依天上，流落人间亦可怜。亭虚无复朱栏护，颓砌旁连髹器库。天吴跋浪鬐鬣张，只与空庭饱风露。君不见周彝商斝近来无，形制争传博古图。为池为海将安用，笑尔几同五石壶。
渔家傲·题秋渔图
作者：查慎行
朝代：清
体裁：词

蟹舍鱼庄问有无。全家活计指菰蒲。一曲烟波三四里。如画里。残荷折苇萧萧意。村北村南酒可沽。秋来不欠水田租。昨夜夜凉贪熟睡。呼未起。霜花浓压船头尾。
渟如招游莲华洞四首·其一
作者：查慎行
朝代：清
体裁：七言绝句

夹路泉声响佩环，去城三里即名山。清游我正坐无事，难得君侯如我閒。
渟如招游莲华洞四首·其三
作者：查慎行
朝代：清
体裁：七言绝句

兴欲登高力已疲，随身可少杖扶持。自怜济胜全无具，跬步宁忘一蹶时。
渟如招游莲华洞四首·其二
作者：查慎行
朝代：清
体裁：七言绝句

一线天光落眼前，洞门深入忽中穿。欲知觉路随方乐，凭仗西来一指禅。
渟如招游莲华洞四首·其四
作者：查慎行
朝代：清
体裁：七言绝句

两家弟子生同异，朱陆纷如聚讼来。指点鹅湖榛莽路，讲堂片席待重开。
渡三叉河沙滋唐三水合流于此
作者：查慎行
朝代：清
体裁：七言绝句

百里平陂际白沙，滋唐两派汇三叉。树头小扇风旗影，旧识中羊卖酒家。
渡三汊河闻前路泥乾喜而有作
作者：查慎行
朝代：清
体裁：七言绝句

三汊河畔水溅溅，洗尽春泥上渡船。从此骑驴似骑鹤，折条垂柳当归鞭。
渡太湖晚至东山
作者：查慎行
朝代：清
体裁：七言律诗

秋水如膏滑上船，峭帆冲破五湖烟。岂知地少云多处，别有橙黄橘绿天。枕簟欲清他夜梦，杖藜行结好山缘。诗人爱入鸡豚社，只欠躬耕十亩田。
渡尚父湖晚抵虞山二首·其一
作者：查慎行
朝代：清
体裁：七言绝句

烟村雨浦递湾澴，忽入澄湖杳蔼间。常爱大痴横幅好，不知粉本在虞山。
渡尚父湖晚抵虞山二首·其二
作者：查慎行
朝代：清
体裁：七言绝句

长松高下荫坡陀，老柳参差蘸碧波。咫尺吴门风景别，山塘十里稻堆多。
渡江云·六月十五夜同韬兄琵琶亭对月沽酒不可得填此解嘲
作者：查慎行
朝代：清
体裁：词

烟波三十宿，一轮乡月，两度向人圆。洞庭西上路，弱柳江头，旋换白门船。天涯沦落，泣青衫、司马谁边。漫留得、琵琶亭古，冷落四条弦。依然。流分九派，剑指双峰，叹荒凉满眼。便拟博、兄酬弟劝，醉也无缘。前生定入东林社，知后期、重结何年。征梦阔，白云回首江天。
渡江云·禾城答华羲逸见贻原韵兼送其北行
作者：查慎行
朝代：清
体裁：词

归装何晼晚，落帆天际，云树及冬晴。故人欣握手，寄我新词，属和到春城。两湖烟雨，鸳鸯外、流水无声。又早是、南樯北柁，满眼促征程。空舲。哀猿断峡，宿昔曾游，向闲中循省。争得似、花街厌笛，烛院闻筝。欢场事往浑如梦，梦醒时、说与谁听。空自咏，白头洛下书生。
渡江云·蔡玑先铉升兄弟招同王璞庵胡震生泛舟秦淮席上分调
作者：查慎行
朝代：清
体裁：词

人家垂柳亚，水荭花放，帘卷落潮天。岸容随棹转，碧槛红阑，佳处互洄沿。时光纵好，奈撩人、满目山川。把一幅、乌丝栏展，同写入新篇。尊前。故乡在望，七十长亭，问离觞几遍。还又傍、荷阴擘藕，叶外闻蟑。斜阳帽影微风袖，知后期、更落谁边。欲别也，河梁锦缆重牵。
渡江后舟中及初到家作八首·其一
作者：查慎行
朝代：清
体裁：七言律诗

行经五月又六月，饱阅风狂及雨狂。淮北晚禾将换绿，江南早稻已垂黄。须臾过目留新咏，容易归途得故乡。饿死先庐吾亦乐，况闻岁计未全荒。
渡江后舟中及初到家作八首·其七
作者：查慎行
朝代：清
体裁：七言律诗

渐近乡关倍惨然，脊令原上鹧鸪天。累添行处寻常债，痂结平生未了缘。石火光中思拔宅，木鱼声里学逃禅。不如且作黄山谷，收取诗名四十年。
渡江后舟中及初到家作八首·其三
作者：查慎行
朝代：清
体裁：七言律诗

贺我生还预有诗，诗家古义孰如兹。徐卿二子成名日，钱氏一翁归老时。款款故应怜久别，匆匆犹足慰相思。只惭筋力难为礼，来往初非论报施。
渡江后舟中及初到家作八首·其二
作者：查慎行
朝代：清
体裁：七言律诗

舟人亦复有何急，昼夜来兼食宿程。过隙马驰帆倒影，裂波鱼出橹双声。倾欹不少飞扬路，安稳终输自在行。但得到家宁计日，匹如半载坐愁城。
渡江后舟中及初到家作八首·其五
作者：查慎行
朝代：清
体裁：七言律诗

碧空如水月将出，城外放船乘早凉。到耳鸡声无次序，刺肌蚊喙有锋芒。岚光澹澹开前路，天意濛濛引睡乡。行过望亭浑不见，塔尖初日见山塘。
渡江后舟中及初到家作八首·其八
作者：查慎行
朝代：清
体裁：七言律诗

蚤信归期在未占，隔年羊酒梦中担。儿童识面尚八九，父老叩门时两三。瘦尽形容皮骨在，新留霜雪鬓毛添。白头白尽非初白，别署头陀忍辱庵。
渡江后舟中及初到家作八首·其六
作者：查慎行
朝代：清
体裁：七言律诗

金阊门外气如薰，暴雨南来欲拯焚。乍喜跳珠汤止沸，俄看插汉火腾云。可怜民困天知否，大抵耕深报薄云。慰尔眼前聊一快，十分愁暂减三分。
渡江后舟中及初到家作八首·其四
作者：查慎行
朝代：清
体裁：七言律诗

转尽陂坨地掌平，低田初听桔槔声。风披翠羽芸芸长，岸束清流瀰瀰盈。击壤岂真忘帝力，习劳翻似代牛耕。谁为民牧应垂恤，敢望蠲租望缓征。
渡沂水
作者：查慎行
朝代：清
体裁：七言绝句

白沙没髁水平腰，舟子招人上小�。指似翠华南顿路，旧年此处有浮桥。
渡河
作者：查慎行
朝代：清
体裁：七言绝句

沙雨晴来日气和，涨痕连岸落帆多。春风吹过桃花信，啼鴂一声人渡河。
渡河口号八首·其一
作者：查慎行
朝代：清
体裁：七言绝句

川后波臣两效灵，居民指点翠华停。清河口对清江浦，黄瓦犹高万寿亭。
渡河口号八首·其七
作者：查慎行
朝代：清
体裁：七言绝句

小炷香分两处焚，河神别过别淮神。不教名姓污祠壁，谁识风波有幸民。
渡河口号八首·其三
作者：查慎行
朝代：清
体裁：七言绝句

六月河防未辍工，清流长被浊泥冲。缕堤上是遥堤土，蚁穴移来筑蚁封。
渡河口号八首·其二
作者：查慎行
朝代：清
体裁：七言绝句

芦茭作楗夹河槟，采买从来不累贫。知是何年归正帑，更无閒地养官薪。
渡河口号八首·其五
作者：查慎行
朝代：清
体裁：七言绝句

海近天空地势低，水分南北岸东西。板沙缝坼如刀截，嫩草头平似剪齐。
渡河口号八首·其八
作者：查慎行
朝代：清
体裁：七言绝句

老去艰辛阅历多，眼前何处没风波。怕将口号传人口，留与渔天作棹歌。
渡河口号八首·其六
作者：查慎行
朝代：清
体裁：七言绝句

长女占和少女同，无朝无暮往来通。舟人屈指六十日，只有东南一色风。
渡河口号八首·其四
作者：查慎行
朝代：清
体裁：七言绝句

船头暗伏陷人滩，枕底旋成阁浅湾。平莫平于三草坝，险应险过百牢关。
渡泜水有感于张陈事
作者：查慎行
朝代：清
体裁：七言绝句

泜河直下常山郡，谁遣当年竟不流。此事终留交道恨，万尸填堑两人仇。
渡洞庭湖四十韵
作者：查慎行
朝代：清
体裁：五言排律

一气吞全楚，孤舟望不穷。两仪浮澹沲，万象入鸿濛。冰雪凝壶净，烟霞拂镜融。恍疑天四合，长见日当中。散作鱼鳞去，虚凭鸟道通。洪流年莫纪，开坼力何雄。险蓄波涛势，阴防雾雨雺。落帆分向背，瞻斗辨西东。皛皛趋灵域，泱泱表大风。回车辞崦嵫，仗剑倚崆峒。绝境何由达，狂飙偶一逢。未成骑赤鲤，直欲驾晴虹。空旷曾张乐，轩辕想驭空。鸾雏娇嶰竹，凤咮引荆桐。去约西王母，行邀东海童。舞幽潜百怪，恊律奏群工。贝阙清于玉，冰帘暖似烘。人閒常属耳，天外或呼嵩。沈璧摛辞壮，燔柴望祀丰。居然冯岳渎，渺矣托神丛。河伯忧方大，蚩尤祸忽终。长鲸摧爪甲，封豕殪豝豵。不分驱秦鹿，终成失楚弓。纷纭吹野马，变化到沙虫。贪说含珠睡，乖从割耳聋。蛟涎腥蚌窟，鱼目闯龙宫。往往狼争肉，纷纷雉离罿。崩沙埋锁杙，坏板拆艨艟。短景西南陷，浮氛宇宙充。客行愁渺渺，事往惜匆匆。飘泊今无地，吁嗟一倚篷。向来拘眺听，浑似出樊笼。吊古夫何及，伤时又不同。九疑荒率指，七泽荡明瞳。易触苍茫句，难消块垒衷。非才惭击楫，有识笑从戎。不作沾泥絮，翻随别蒂蓬。文词新画虎，爪迹旧飞鸿。壮志销颓俗，流年抚薄躬。中流发长啸，谁负济川功。
渡淇水
作者：查慎行
朝代：清
体裁：古风

昨日渡卫源，今朝涉淇水。出山虽异派，相望不百里。游子中原来，黄流混混耳。忽然鉴毛发，顾影落清泚。风尘有黧颜，夫岂水污尔。从衰旋得白，正坐不知止。逝者方如斯，于何观止理。寓形忌太洁，外垢庶可洗。
渡清弋江
作者：查慎行
朝代：清
体裁：七言律诗

一曲清江抱白沙，牧之佳句旧曾誇。乍离古渡舡如叶，初换春衫客忆家。远处人烟连竹色，晴来村店忽杨花。乱山青过陵阳路，遥指云头辨九华。
渡漳河
作者：查慎行
朝代：清
体裁：七言律诗

夜听邯郸赵女歌，起乘残醉渡漳河。天垂旷野名都壮，路入中原战垒多。细雨一蝉高岸柳，西风匹马故宫禾。灰飞瓦解寻常事，谁管繁华委逝波。
渡百里湖
作者：查慎行
朝代：清

湖面宽千顷，湖流浅半篙。远帆如不动，原树竞相高。岁已占秋旱，民犹望雨膏。涸鳞如可活，吾敢畏波涛？
渡百里湖
作者：查慎行
朝代：清
体裁：五言律诗

湖面宽千顷，湖流浅半篙。远帆如不动，原树竞相高。岁巳占秋旱，民犹望雨膏。涸鳞如可活，吾敢畏波涛。
渡石涧桥欲游石门精舍不果
作者：查慎行
朝代：清
体裁：古风

客从山中来，岚气湿巾帽。北寻黄龙潭，南送白水漕。石门路非远，一涧流浩浩。翻以耳目前，行踪未经蹈。吾将贾馀勇，直入穷阃奥。谋及道旁人，竞以险恶告。或云林黯黮，或云石�骜。或云夔罔两，遇者恣凌暴。或云采樵叟，壮年曾一到。白头每追悔，相戒勿再造。或云天池僧，亦曾宅崖隩。荒寒难久住，苫舍随欹倒。尔来更谁继，奇险敢轻冒。老夫为踌躇，独听夺群噪。回思谢康乐，凿山每开道。当时筑精舍，物力岂空耗。不得从之游，怅然违夙好。
渡芜湖关
作者：查慎行
朝代：清
体裁：七言律诗

两桨前头水势宽，晓风吹得敝裘寒。渐空杼轴怜民困，老阅波涛信路难。此去罟师聊作伴，从来泷吏必嘲官。箧中一卷弹筝集，忍对江山制泪看。
渡芦沟桥
作者：查慎行
朝代：清
体裁：七言绝句

草草渔梁枕水边，石湖诗里想当年。谁教甃石通南北，铁轴银蹄一例穿。
渡荆江
作者：查慎行
朝代：清
体裁：七言律诗

虎渡回船日又曛，旌旗高捲渡头云。閒鸥意到忽飞去，断雁声多时一群。南入五溪江路尽，西连三峡楚程分。乱离光景逢人问，或有新诗当纪闻。
渡高淳湖
作者：查慎行
朝代：清
体裁：五言律诗

晓程贪稳睡，天色尚濛濛。人语蓼花外，鸟鸣茭叶中。舟稀知路僻，水浅赖潮通。脱尽江湖险，朝来不怕风。
渡黄河
作者：查慎行
朝代：清
体裁：五言律诗

地势豁中州，黄河掌上流。岸低沙易涸，天远树全浮。梁宋回头失，徐淮极目收。身轻往来便，自叹不如鸥。
游下石钟题山响楼壁
作者：查慎行
朝代：清
体裁：古风

牛羊满山似可驱，鞭之不动非石乎。悬崖无根乃有株，老干乱拔千章榆。嵌空楼阁凌紫虚，列仙远邀山泽臞。落星如沤漂大孤，五老拱揖朝香炉。沙洲锁断九江脉，正面全受鄱阳湖。湖波本清如碧矑，下流尽被江所污。是日大风声拔木，洪涛倒挟雷霆趋。须臾风止平若铺，细听林籁鸣笙竽。石钟非钟扣亦愚，孰辨清越分涵胡。作诗一笑解者无，四壁自看江山图。
游乔石林侍读纵棹园出图索题
作者：查慎行
朝代：清
体裁：古风

海棠花红紫藤紫，日日酣歌向燕市。别中两度负春风，短棹来寻白蘋沚。奕棋时局经眼见，去国名高今有几。先生一赋归来辞，多少阴功被桑梓。朝廷巳用当时议，海内方思正人起。那知一意方掉头，风月无边任驱使。别开小垡植篱楥，汀滢三鸦板桥水。水穷桥断去无路，赖有轻船缆沙尾。迤逦初疑村落傍，湾澴忽转高城趾。蒋芽荻笋芰荷叶，净绿澄鲜雨新洗。钓丝影里亭榭开，万瓦鳞鳞动波底。琴床旋傍曲槛设，门径从教比邻徙。梅边补种竹数竿，柳畔移栽花万蕊。莫言此乐乃易得，抛却金龟才换此。假公尚直蛾眉班，夜枕终当梦田里。斜街草堂纵峻绝，未免浮尘洒窗几。空看图画忆故乡，何似妆身图画里。只今杖履历真境，爱护犹珍一帧纸。经过不拒野人游，敢惜留诗嘲鄙俚。水南地空多莎草，鸥鹭成群占涯涘。许我閒撑放鸭船，与公唱和从兹始。
游休宁城南落石台
作者：查慎行
朝代：清
体裁：五言律诗

一片苍云护，无端堕碧空。离奇存石性，刻画憎人功。只有朝阳到，偏宜曲水通。峭寒难久住，酒醒忽西风。
游兵营
作者：查慎行
朝代：清
体裁：古风

苕苕指衡湘，屈蟠路如蛇。江天风月夜，往往闻清笳。寻声向曲岸，灯光出蒹葭。古哨聚游兵，汛地错犬牙。上下十数里，塘回互周遮。警急一举烽，夜行禁艑艖。茅屋三五间，各自比建衙。门前荫垂柳，屋后编篱笆。恐尔本良民，赋敛逃科差。居然长儿女，戌久还成家。炎荒属未宁，羽檄方纷拿。惜哉好身手，宴坐销精华。何当钲鼓息，再见户口加。
游小孤山二首·其一
作者：查慎行
朝代：清
体裁：七言律诗

一线长江直向东，可无拳石兀当中。僧窗坐涌千帆日，客袖来当五月风。筋力将衰酬夙愿，波涛不拒赖神功。山云海市寻常事，敢拟韩苏说感通。
游小孤山二首·其二
作者：查慎行
朝代：清
体裁：七言律诗

鸟道羊肠尽坦途，身先僮仆作前驱。能为砥柱何妨小，不傍群山转爱孤。江海一关留锁钥，金焦两点辟门枢。从他万口流传误，肯许彭郎作配无。
游山归钱越秀吕灌园出示见送诗戏答二首·其一
作者：查慎行
朝代：清
体裁：七言绝句

一卷新诗吟不尽，归来只与未游同。野人胸次无宿物，好景仍在庐山中。
游山归钱越秀吕灌园出示见送诗戏答二首·其二
作者：查慎行
朝代：清
体裁：七言绝句

千古才难洵不疑，敢将轻薄入文辞。眼空除是东坡老，笑得徐凝瀑布诗。
游庐山道中寄恒斋太守
作者：查慎行
朝代：清
体裁：古风

山行宜寂寞，独往翻踌蹰。一遇同游人，决起兴有馀。颇累贤地主，聚粮办篮舆。晓来风色好，初日明烟墟。千岩排空来，势若掖以趋。但闻空翠里，竹树声疏疏。我今心力衰，事事不迨初。预愁无杰句，何以酬匡庐。
游燕不果乃作楚行
作者：查慎行
朝代：清
体裁：五言律诗

北道初停辙，南辕未息戈。一门初约变，岐路独行多。不是弹筝客，谁为击楫歌。也知田舍好，壮志恐蹉跎。
湓城之游未果作诗示德尹兼荅朱恒斋太守
作者：查慎行
朝代：清
体裁：古风

贫贱胡可居，无端两憔悴。侵寻叹末路，卤莽悔初志。岂无骨肉恩，聚少别苦易。分驰十年外，庐舍任榛刺。残冬偶同归，草草如旅次。杜门得半载，村巷传异事。不知相见驩，中有思亲泪。两柩犹在堂，牛眠指何地。堪舆及日相，时俗多拘忌。吾宁葬吾亲，忍规子孙计。所嗟艰物力，动辄故人累。浔阳贤使君，清俸烦远致。有生迫孤露，久矣众所弃。谁能念穷交，尚举麦舟义。当之恐过分，一感再三愧。佳招况踰期，欲往未得遂。我贫荷见谅，应并谅此意。鸿雁满江湖，诗成特先寄。
湓城喜雨
作者：查慎行
朝代：清
体裁：古风

塝田长苦旱，炎夏方蕴隆。坐看匡庐云，出没千万峰。不肯作霖两，厥占岁当凶。天心有转移，夜枕闻霻霳。火光出飞电，起蛰鞭潜龙。朝雨忽滂沱，云来相附从。偶然得际会，似欲贪天工。野人本无心，诗语出至公。旱吾不汝罪，雨亦非汝功。
湘江舟晚
作者：查慎行
朝代：清
体裁：五言律诗

清湘清彻底，人影净征衫。秋水渐归汊，远舟惟见帆。荒洲无雁到，落日被龙衔。一样天边月，今宵迥不凡。
滁州
作者：查慎行
朝代：清
体裁：七言律诗

冈回树转到城遥，甃石才通路一条。细水流应落西涧，好山青不尽南谯。名贤出守曾相继，异姓封王又一朝。争说此邦风土好，至今生计稳渔樵。
滁州看山
作者：查慎行
朝代：清
体裁：七言绝句

雾薄疏林晴暧暧，雪消幽涧响潺潺。晓来冲雾踏残雪，爱看环滁面面山。
滇南从军行八首·其一
作者：查慎行
朝代：清
体裁：七言绝句

漏卧㽛町接夜郎，井蛙穴鼠只寻常。开边使者今头白，他日婴儿号竹王。
滇南从军行八首·其七
作者：查慎行
朝代：清
体裁：七言绝句

天地鸿濛俨再分，别传科斗出奇文。就中机密无人识，惟见飞书入北军。
滇南从军行八首·其三
作者：查慎行
朝代：清
体裁：七言绝句

捷书夜半刺闺还，再发西山板楯蛮。特赐龙家悬鹊印，土丞新缀总戎班。
滇南从军行八首·其二
作者：查慎行
朝代：清
体裁：七言绝句

旨下羊皮督责多，前军追电出牂牁。城乌三匝重围外，听唱先锋敕勒歌。
滇南从军行八首·其五
作者：查慎行
朝代：清
体裁：七言绝句

三道兵威转战馀，革囊潜渡计何如。肉屏尽向金沙路，可少姚枢裂帛书。
滇南从军行八首·其八
作者：查慎行
朝代：清
体裁：七言绝句

称帝称王意自憨，投琼一笑抵朱三。桔槔烽火同儿戏，两度烧营到博南。
滇南从军行八首·其六
作者：查慎行
朝代：清
体裁：七言绝句

朝家纳粟重输边，卜式才高逐贸迁。不是湟中瓯脱地，何劳封事策屯田。
滇南从军行八首·其四
作者：查慎行
朝代：清
体裁：七言绝句

金马关头毒草春，道傍掩鼓不惊尘。受降老将幽燕种，半是当时献镜人。
滑县
作者：查慎行
朝代：清
体裁：七言律诗

停鞭小立听潺湲，魏滑分河在此间。树杪帆樯瓠子渡，城西风雨大伾山。野无秋草年仍歉，地近朝歌俗尚顽。谁与牛羊典刍牧，未应蒿目委时艰。
滕县
作者：查慎行
朝代：清
体裁：古风

客从宿迁来，日日灌莽里。今晨到滕县，孔道平如砥。民居稍稠密，田野亦锄理。疏树排枣梨，短樊插棘枳。鸡豚饭商贾，葱薤饱妇子。居然似乐国，以彼乃形此。滕当战国时，�小五十里。自从置郡邑，其大实倍蓰。县令视诸侯，提封非昔比。西南际萧沛，豁达开顾指。回头淮泗郊，洼若陷井底。可怜百万户，频为蛟鳄徙。山东地势高，厥患不在水。所期一尺雪，二麦青可起。
满庭芳·为叔母葛夫人五十寿
作者：查慎行
朝代：清
体裁：词

耳厌笙歌，庭无鹤鹿，等閒甲子空徂。象牙齿冷，白发早随梳。三十年来旧事，伤心绝、人世全无。多付与、前尘小劫，弹指过须臾。如今刚半百，长明灯下，勤礼文殊。幸添香扫榻，未要人扶。犹有高堂健在，依栖处、仍作儿呼。春风过，绿杨门巷，两两听慈乌。
满庭芳·从住滩步行渡朱洪溪
作者：查慎行
朝代：清
体裁：词

雨送微凉，客贪缓步，意行稍转湾澴。到天古木，藤老叶绵蛮。野果枇杷初熟，繁枝重、猿鸟争攀。窥人过，一群惊窜，石上坠衔残。前山寻不到，泉声落涧，响佩呜环。便褰裳欲涉，冰足生寒。忽展黄云一片，秧田外，雉尾堪删。重循省，霎时光景，偷入画图看。
满庭芳·半山舟中看桃花作
作者：查慎行
朝代：清
体裁：词

酒忆添腮，辞成靧面，风流时世梳妆。多亏掩映，傍竹倚垂杨。不费浅深斟酌，红无赖、一意成狂。村西路，嫌他蜂蝶，抵死闹斜阳。旧家罗绮伴，曹衣吴带，色色相当。问旧年崔护，前度刘郎。纵使游踪重到，空怅望、巷口门傍。烦说与，道永和堤畔，别有仙乡。
满庭芳·陈简斋先生新葺闲园随梨洲黄夫子过访留赠
作者：查慎行
朝代：清
体裁：词

结构初完，规模渐拓，春田又看成蹊。夜来好雨，洗尽种花泥。宛似元家上浻，呜鸠外、麦浪吹畦。桥南北、傍篱垒石，缓步得攀跻。浑迷。回棹路，烟添柳瀁，云暖茶溪。正客来问字，主爱留题。任是游人小住，凭阑候、风信难齐。重过好，东园步屧，书籍记曾携。
满江红·京口晓发夜泊观音门外
作者：查慎行
朝代：清
体裁：词

空阔江天，到此地、觉吾身小。寄身外、萧然一笠，飘然一棹。铁瓮城高铙吹动，金山寺近钟鸣早。把满壶、细酒酹波臣，开怀抱。日上处，东方晓。帆挂候，西风饱。尽迢迢极望，白门斜照。两岸山移倒退马，千层浪逐前飞鸟。比下滩、出峡顺流船，兼程到。
满江红·内子三十帨辰寄此为寿是日在桃源舟中
作者：查慎行
朝代：清
体裁：词

咫尺仙源，何处问、云中鸡犬。刚一笑、旧年三十，流光转眼。万事无如侬失计，一家只要君长健。把江湖、好语报平安，加餐钣。天四月，江南畔。初夏景，村居满。正鸠鸣椹熟，野蚕成茧。绕膝怜深儿女拜，伤心忆侍翁姑宴。料愁边、窥镜旋添丝，归来见。
满江红·挽胡二寄先生
作者：查慎行
朝代：清
体裁：词

萧瑟峥嵘，先君子、旧曾游地。肠断是、麻衣入拜，繐帷仍几。九土难埋漂泊恨，一棺竟盖飞扬气。问茫茫、七十五年来，天何意。亡国梦，秦淮水。怀旧赋，山阳里。甚后生前辈，无情有泪。对此江山堪一恸，如先生者今馀几。但陶家、门外白杨风，萧萧起。
满江红·胡震生索赠
作者：查慎行
朝代：清
体裁：词

白鹭洲前，芳草展、满滩新绿。旧来是、南康几叶，一枝片玉。手种东陵瓜五色，眼看度索桃三熟。叹过江、人物柳吹绵，飞相逐。儿女怨，清溪曲。男子恨，新亭哭。剩轮囷剑胆，酒边枨触。八十高堂行尚健，六千君子今谁属。指长江、如练去吞天，钟山麓。
满江红·送杨剑川罢官归云间
作者：查慎行
朝代：清
体裁：词

鸟道羊肠，算最险、无如作吏。又何况、乌蛮南角，浪穹左臂。鬓底霜华官兴懒，眉间黄色归心遂。便抽帆、到岸有何难，能知止。九峰畔，云霞腻。三泖外，烟波细。是前张后陆，高贤故里。秋兔弦开樵担月，春蚕丝引渔竿饵。问先生、此乐几人同，人无几。
满江红·野泊即目
作者：查慎行
朝代：清
体裁：词

牛渚西来，三十里、平芜极目。趁几个、艟艚相约，剪江同宿。沙际罾闲窥白鹭，槐阴篴晚归黄犊。喜无名、小聚自成村，清流曲。篱缺处，门栽竹。烟起处，芦编屋。早映檐一带，野田新绿。微雨去添峰顶翠，好风来皱波纹縠。更依依、飞鸟带斜阳，投姑熟。
漂母祠
作者：查慎行
朝代：清
体裁：七言绝句

惭愧恩叨一饭深，当时果否识淮阴。后来不却千金赐，难说初无望报心。
漷县晚泊
作者：查慎行
朝代：清
体裁：七言律诗

鸥鸟湾洄泊小舠，芦沟西望树周遭。残冰裂石颓兼岸，春水如油滑上篙。老柳耐寒如许瘦，坏垣经久不多高。画眉冢冷鹰台塌，一片斜阳雁下壕。
漾头司
作者：查慎行
朝代：清
体裁：五言律诗

云山狮口寨，风俗短裙苗。两郡封疆错，孤城控制遥。遗民收野芋，狭路入山椒。怕见征南骑，临江叱驭骄。
潇湘夜雨·长沙水槛亭为赵云岑副使作
作者：查慎行
朝代：清
体裁：词

甃石为池，移桥就砌，多年结构才成。长沙风物，官阁有园亭。分取三湘别派，波光动、帘额盈盈。中秋对月应更好，杯底吸空明。笑先生爱客，门庭如市，宦况弥清。一片冰壶里，写出閒情。直把西湖比似，也宜风雨也宜晴。只少得、篷舟一个，同听煮茶声。
潞水归帆图为谕德侄赋
作者：查慎行
朝代：清
体裁：古风

日长如年暑未徂，丁丁昼漏传宫壶。直庐直伴一事无，开卷示我归帆图。三竿秋水六幅蒲，小船放溜如飞凫。浪花远吞丁字沽，绿杨拂岸交红芙。舟中之人疑可呼，掉头径欲归来乎。君恩未许赋遂初，田园有路去尚纡。作诗聊取偿宿逋，劝尔且勿思莼鲈。
激湘静·杨耑木都下书来知外舅陆先生已南还喜而有作
作者：查慎行
朝代：清
体裁：词

瘴南雪北千千里。感公子、万金一纸。开缄欲读，灯花剔了，又红添双蕊。骨肉两飘蓬，秋风便、归装先治。多应偪腊，到家期近，犹及看、早梅未。怅望桥东学圃。草堂寒、尘封杖几。先君老友，惟翁健在，忍重来挥泪。次第慰家人，定怜取、天涯游子。娇痴剩有，外孙绕膝，挽须问事。
瀚海石歌奉旨作
作者：查慎行
朝代：清
体裁：古风

瀚海出国门，亭堠万有馀。君王神武勤远驭，伐叛特欲安边隅。归来玉斧画大渡，属国东西一都护。羁縻不设瓯脱閒，何者能邀至尊顾。异哉有神物，产自此海滨。远从开辟混礓砾，直到海底今扬尘。女娲补天炼五色，散落人间人不识。年深道远莫致之，瑰宝仍为天上得。禁林过雨山苍然，绿窗窈窕生紫烟。越罗蜀锦开什袭，诏许重陈玉案前。内官捧下通明殿，耀眼平生惊未见。碧砮奇气蓄风云，铜锲飞芒绕雷电。七星挂斗何煌煌，六十四象随圆方。绮霞縠雾错采章，白璧自白黄琮黄。或如荔垂枝，又如榴拆囊。或如镜留影，又如芝植房。或如牺牛角茧栗，或如虾蟆入月颔颐张。或如青螺或纹蛤，或如马肝止血瘳膏盲。或如珊瑚出网丹，出鼎松脂出地琥珀凝坚光。赋形寓色靡不肖，化工之巧尽泄无留藏。臣闻积水类生石，瑟瑟波摇红靺鞨。潮淘汐战廉角平，蜃吸鳌呿光怪发。黔中白鹭洲，文登弹子窝。偶披千万遇什一，毓秀孕灵能几何。孰如此石来自遐荒外，磊砢英多殊可爱。携来共指前席珍，采处曾蒙后车载。石兮石兮，汝岂无知空抱质，顾盼恩深同剪拂。回思万古委泥沙，方信圣朝无弃物。
灌园用瓷盆㪺水浮以花片畜鱼苗其中作案头清玩索余赋之戏成二绝句·其二
作者：查慎行
朝代：清
体裁：七言绝句

鱼吹花瓣亦生澜，水击鹏飞一样宽。下得南华新注脚，藕丝针孔是奇观。
灵川县斋清明
作者：查慎行
朝代：清
体裁：七言绝句

已过上巳即清明，一月天才两日晴。记取灵川好风味，新茶新豆到山城。
灵渠行
作者：查慎行
朝代：清
体裁：古风

惊泷下走三百滩，上流何至一掬悭。漓源滥觞乃在此，七十二重湾复湾。此渠凿自秦史禄，初仅能通不能蓄。迨唐观察李浚之，添设陡门三十六。石槽石斛升斗储，一门典守用两夫。铧堤前启后下板，修绠汲船如辘轳。雷轰电掣飞一线，盈缩直从呼噏变。官船衔尾客船停，那得人人与方便。劝君小泊底须愁，不过多为半日留。平生耻共人争路，况有林峦慰胜游。
点绛唇·乙未寒食铅山道中遇雨
作者：查慎行
朝代：清
体裁：词

行过川程，篮舆轧轧穿林去。乱鸦啼处。衣湿梨花雨。儿女青红，不踏城西路。山无数。丁丁樵斧。知是谁家墓。
点绛唇·冬杪发铜仁晚宿松树坪
作者：查慎行
朝代：清
体裁：词

醉别江城，荒荒野宿投村�。鹃啼月落。茅店孤灯著。老马迎风，衣上霜花薄。天垂幕。孤雪一握。吹散咿咿角。
点绛唇·红花埠道中
作者：查慎行
朝代：清
体裁：词

河北人家，踏青也有红裙女。野花谁主。多谢风抬举。叵耐啼鹃，苦劝人归去。归何处。浓烟疏雨，遮断江淮路。
点绛唇·雨后泊李阳湖
作者：查慎行
朝代：清
体裁：词

皛皛空江，钓丝风起渔湾暮。舂锄飞去。几点沙头雨。过尽轻云，忽见晴霞吐。垂杨渡。乱峰缺处。回首来时路。
点绛唇·雷雨初过，小轩睡觉，归思忽生
作者：查慎行
朝代：清
体裁：词

雨过空城，轻雷薄霭千山暝。飞蚊绕鬓。睡美轩窗静。江上黄鱼，忽引东归兴。红榴褪。八番花信。报道端阳近。
烟墩行
作者：查慎行
朝代：清
体裁：古风

旧墩久废土裂冈，新墩改筑高环墙。十里五里遥相望，戍旗标识从高唐。兵居煇煌尽丹雘，民舍苫茅半颓落。时清且喜罢传�，夜静宁烦勤击柝。
熊质均年伯五十寿
作者：查慎行
朝代：清
体裁：七言律诗

半百韶华九九辰，红萸黄菊一番新。堂前接武尚书履，膝下承颜进士巾。风月无边邀客赏，齑盐有味爱官贫。盈觞酒美须勤置，共识清醇似主人。
燕九日郭于宫范密居招诸子社集演洪稗畦长生殿传奇余不及赴口占二绝句荅之·其一
作者：查慎行
朝代：清
体裁：七言绝句

曾从崔九堂前见，法曲依稀�段传。不独听歌人散尽，教坊可有李龟年。
燕九日郭于宫范密居招诸子社集演洪稗畦长生殿传奇余不及赴口占二绝句荅之·其二
作者：查慎行
朝代：清
体裁：七言绝句

上客红筵兴自酣，风光重说后三三。老夫别有烧香曲，凭向声闻断处参。
燕台岁寒雅集同王后张钱越江顾九恒彭椒嵓吴万子孙恺似王昆绳钱玉友徐子贞高远修孙子未王岩士陈叔毅汤西厓谈未庵冯文子俞大文家荆州作二首·其一
作者：查慎行
朝代：清
体裁：七言律诗

一天残雪冷晴晖，高会金台近巳稀。我辈论交终落落，他乡对酒倍依依。苍茫敢信前期在，轻薄翻疑古道非。得路何人能折节，向来同学尽轻肥。
燕台岁寒雅集同王后张钱越江顾九恒彭椒嵓吴万子孙恺似王昆绳钱玉友徐子贞高远修孙子未王岩士陈叔毅汤西厓谈未庵冯文子俞大文家荆州作二首·其二
作者：查慎行
朝代：清
体裁：七言律诗

檐花檐雨夜沈沈，犹忆年时载酒寻。忽漫回头成昨梦，每从失路捡初心。残棋吴越尊前垒，短褐冰霜岁晚吟。同调尚留公等在，敢凭馀子说知音。
燕台杂兴次学正刘雨峰原韵十首·其一
作者：查慎行
朝代：清
体裁：七言律诗

九关王气郁千秋，如此风光荡客愁。东路云垂辽海阔，北条山勒太行收。天蟠宫阙瞻螭尾，地拥尘沙散马头。老柳不禁吹笛意，夕阳疏影傍高楼。
燕台杂兴次学正刘雨峰原韵十首·其七
作者：查慎行
朝代：清
体裁：七言律诗

帐殿崔嵬令阒寥，凯歌连岁奏钲铙。云深雁路朝盘马，雪点狐裘夜射雕。都护玉门关不设，将军铜柱界重标。职方别载鱼龙国，笑指烽烟薄海销。
燕台杂兴次学正刘雨峰原韵十首·其三
作者：查慎行
朝代：清
体裁：七言律诗

北史流传乐未央，上都几处辟毬场。幕南地空闻传箭，花外楼高见洗妆。紫色蛙声雄八族，乌衣马粪笑诸王。分明裂帛湖边月，及照三朝举国狂。
燕台杂兴次学正刘雨峰原韵十首·其九
作者：查慎行
朝代：清
体裁：七言律诗

朱门棨戟列东华，金谷筵开办咄嗟。雪瓮分浆嗤榾柮，霜刀剪韭妒萌芽。歌喉欲断从弦续，舞袖能长听客誇。嬴得狂生无藉在，欲捻书籍问东家。
燕台杂兴次学正刘雨峰原韵十首·其二
作者：查慎行
朝代：清
体裁：七言律诗

千古荆丹事最奇，谁教秦骑竟横驰。渔阳鼓动天方醉，督亢图穷悔已迟。他日酒徒犹击筑，向来博道抵争棋。无聊尚有酣歌会，不似东方但苦饥。
燕台杂兴次学正刘雨峰原韵十首·其五
作者：查慎行
朝代：清
体裁：七言律诗

直放江湖日夜东，异时党论比狂风。清流祸起名贤尽，甘露谋疏国运终。一纸兴亡看覆鹿，千年灰劫付冥鸿。时平翻幸吾生晚，不见郊原战血红。
燕台杂兴次学正刘雨峰原韵十首·其八
作者：查慎行
朝代：清
体裁：七言律诗

恩波一夕满江湖，下诏蠲租例久无。忽见黥黎成感涕，始知草野爱微躯。龙船旗鼓三江戌，马镫云霞五岳图。尽道登封仪注古，秦松容易比贞符。
燕台杂兴次学正刘雨峰原韵十首·其六
作者：查慎行
朝代：清
体裁：七言律诗

班马文从一代编，世家人物数华颠。藏书巳献言何讳，焚藁无期客问年。莫道汗青从蠹蚀，好凭头白写蚕眠。诸公衮衮皆才彦，珍重须教信史传。
燕台杂兴次学正刘雨峰原韵十首·其十
作者：查慎行
朝代：清
体裁：七言律诗

百分一棹过觥船，何限关河载酒前。投笔生涯经绝域，定巢归计失惊弦。纵横野马群飞路，跋扈风筝一线天。曾是征南旧宾客，摩挲髀肉也潸然。
燕台杂兴次学正刘雨峰原韵十首·其四
作者：查慎行
朝代：清
体裁：七言律诗

十三陵古隔岩关，往事低摧父老颜。黄鸟哀歌经国恤，红巾新籍点朝班。金戈运启驱除会，玉匣书留想像间。斫却冬青人尽识，祾恩羊虎尚斑斑。
燕山亭·月下听邻舟弹琵琶
作者：查慎行
朝代：清
体裁：词

水阔山长，二十五弦，清怨不胜迭奏。何处飞来，一派秋声，飒媒惊沙洒袖。唤起愁心，向曲浦、移船相就。还又。问截取曹网，是谁妙手。忽然裂帛声终，正雨止风收，碧天如昼。月縆渐满，漏箭频催，人间几人回首。枫叶芦花，便比似、浔阳江口。邂逅。傍若个、回灯添酒。
燕来巢
作者：查慎行
朝代：清
体裁：五言律诗

燕燕来何许，飞飞羽不齐。我方归旧社，尔又换新泥。借问依人住，何如择木栖。雨狂风正恶，勿厌草堂低。
牛头牛尾滩
作者：查慎行
朝代：清
体裁：古风

牛头弯棱棱，牛尾直挺挺。牛腰没水五里长，牛角双双亚桅顶。我闻滟滪如马戒舟杭，尔牛曷不服尔箱。又闻刻石作犀镇水怪，尔牛胡敢恣为害。夜从宁戚饭，朝就巢父饮。或蓑或笠或讹寝，客过滩头亦安枕。
牛鸣双村棹歌为郭于宫赋四首·其一
作者：查慎行
朝代：清
体裁：七言绝句

水浅沙平阁短篷，西陂东埭往来通。绿蓑影里跨牛渡，閒杀两樵南北风。
牛鸣双村棹歌为郭于宫赋四首·其三
作者：查慎行
朝代：清
体裁：七言绝句

见说江南水拍天，而今江北占丰年。自来葑塞湖边住，黄犊生儿爱种田。
牛鸣双村棹歌为郭于宫赋四首·其二
作者：查慎行
朝代：清
体裁：七言绝句

烟光雾气不曾乾，人与眠鸥共一滩。湖似贯珠船似蚌，酒如碧玉蟹如盘。
牛鸣双村棹歌为郭于宫赋四首·其四
作者：查慎行
朝代：清
体裁：七言绝句

小垡新开未起租，四围一色万梢芦。红姜紫芋村村熟，不怕人间有寇凫。
牡丹一丛手植窳轩阶下已十馀年去秋亦被潮淹春来花头顿减十之五感叹成唫
作者：查慎行
朝代：清
体裁：七言律诗

手植芳丛傍藓阶，曾经烂熳起楼台。只图春好花长好，不道吾衰尔亦衰。物性近怜多夭阙，天工敢信尽栽培。何烦剪却开松径，知是花时少客来。
牡丹花下偶题
作者：查慎行
朝代：清
体裁：七言绝句

吾生去日多来日，春事今年减旧年。可惜风光太狼籍，彊扶衰病到花前。
牵牛作花十二韵索匠门诸子和
作者：查慎行
朝代：清
体裁：五言排律

过雨帘襱润，微凉院落幽。老翁开笑口，小草拆花头。名自双星得，时将大火流。若非经闰月，已是报初秋。绰有含风态，其如见日愁。霞朝房早敛，露夕蕊重抽。续续如相替，匆匆可自由。及时催络纬，连类况蜉蝣。艳极那能久，娇多孰比柔。且依行药径，勿傍曝衣楼。急景何颜驻，馀光瞥眼休。似怜归日近，作计与勾留。
牵牛花十二韵同竹垞兄赋
作者：查慎行
朝代：清
体裁：五言排律

添得新秋意，幽芳艳一庭。开长先七夕，名许拆双星。宿露凉初洗，朝阳梦乍醒。篱头从点缀，竹尾借娉婷。径浅疑妨帽，窗疏爱拂棂。蜘蛛檐角网，蟋蟀草边亭。垂处梢梢碧，分来朵朵青。有人篸绿鬓，无分插花瓶。轻较春天蝶，微黏雨夜萤。肖形嫌鼓子，妒鸟啄金铃。荣落谁相惜，凉暄尔惯经。写生烦妙手，渲染上围屏。
狂风行
作者：查慎行
朝代：清
体裁：古风

碧天杲杲日正中，万窍突发颠狂风。尘沙滃勃昼冥晦，瓦砾旋转随枯蓬。使人口吻不得张，耳目成盲聋。马牛来往纷憧憧，问之不辨西与东。是时三月初，柳条舒绿桃将红。胡为噫此不平气，春行秋令母乃违天公。我行邂逅偶相值，墨守未易当输攻。心如混沌一不凿，外感欲入何由通。适来日无影，适去尘无踪。尽收众籁入橐籥，仍以一寂还虚空。
狄向涛庶常订同人会饮海棠院是日仆适有他招别请卜期研溪以诗相恼戏荅之
作者：查慎行
朝代：清
体裁：七言绝句

一春命侣原多暇，半日看花奈少缘。我为颓唐姑避席，让君独作海棠颠。
独坐紫藤花下
作者：查慎行
朝代：清
体裁：五言律诗

俗客何由到，但闻蜂蝶喧。低枝如见就，长穗不胜繁。稍重雨欹架，忽飞风满园。冗员无处著，来借紫花墩。
独坐闻孤雁
作者：查慎行
朝代：清
体裁：七言绝句

风急天高片影孤，水围初脱尚惊呼。菰蒋幸有单栖处，莫入群中更作奴。
玉友别后寄诗二首次韵奉答·其一
作者：查慎行
朝代：清
体裁：古风

会合洵有缘，此会乃绝奇。数言甫投分，鼓励兼钳锤。同调世少人，高论宜卑之。平生喜闻过，指摘真吾师。启我腹笥草，当君囊中锥。刺骨实中病，苦口俄含饴。自笑狂奴狂，况抱痴叔痴。全身受针砭，岂独论文词。勉强学新妆，未必盛副笄。沈吟揽古镜，又恐嗤违时。
玉友别后寄诗二首次韵奉答·其二
作者：查慎行
朝代：清
体裁：古风

浪游无近远，同作风尘面。相顾眼双青，相期心一片。勿嫌去住乖，各要眠食健。布帆冰雪候，风色五更战。青灯豫章城，几夜犹梦见。书来感深爱，金石矢不变。因君激壮志，铩羽敢辞倦。
玉峡亭观瀑
作者：查慎行
朝代：清
体裁：古风

女娲炼石手，年久漏微罅。银河忽垂天，峰顶劈二华。阴寒透毛发，观者初可怕。从来所踞高，一跌必就下。龙归争窟宅，思以一战霸。雷霆震严冬，冰雹凛炎夏。冲成井万丈，避去石三舍。束身峭壁傍，俯视若出跨。相持势难合，掉尾竟倾泻。来者竞喧嚣，逝者已代谢。风林延静听，渐远似分汊。缲缲丝车鸣，决决糟床榨。尽平震荡心，坐以观物化。
玉沙即事二首·其一
作者：查慎行
朝代：清
体裁：七言律诗

银丝压髻学盘头，少妇妆成不上楼。客久语音通土俗，路长征戍阻炎州。芦中船去花摇雪，柳外天低月吐钩。净洗胭脂湖水阔，荷阴閒淡自清秋。
玉沙即事二首·其二
作者：查慎行
朝代：清
体裁：七言律诗

绝少鱼虾入膳庖，豚蹄随意散塘坳。鸡栖茅店鸦争食，燕去蘧庐鼠啮巢。暗窟草深移蟋蟀，晴丝露重缀蟏蛸。乍来寂莫荒江曲，欲赋芜城感慨交。
玉泉山
作者：查慎行
朝代：清
体裁：七言律诗

销夏谁知别有湾，孤云一角截西山。千家旧业蛙鱼国，十里提封虎豹关。栏楯离离金碧上，歌钟隐隐翠微间。清泉自爱江湖去，流出红墙便不还。
玉漏迟·夜过毗陵
作者：查慎行
朝代：清
体裁：词

微凉乘小雨。朦昽残照，尚含轻雾。杨柳风多，新月又生南浦。正是落潮时候，有人在、沙头摇舻。相傍去。乡音互答，爱闻吴语。已过七里郊坰，听茅店呼灯，渔梁争渡。去江渐近，警急犹传列戍。欲问隋家故苑，知十六、离宫何处。城外路。黄昏角声如诉。
玉田观早稻
作者：查慎行
朝代：清
体裁：七言律诗

灌园馀润及平畴，千亩从无旱潦忧。总秸已供三壤赋，陂池新奉上林游。神弦报禜秋长早，勾盾徵租岁倍收。别与豳风编月令，筑场时节火西流。
玉蝀桥观荷花和张研斋前辈
作者：查慎行
朝代：清
体裁：七言绝句

水风凉透鹭鸶肩，一镜争窥万柄莲。不是玉楼金殿影，直疑身在过湖船。
玉蝴蝶·雪
作者：查慎行
朝代：清
体裁：词

听到五更风息，幢幢灯影，愁度长宵。曙色飞来银海，翻动银涛。镜光融、拂花还起，研冰薄、呵气旋消。任儿曹。团狮作戏，爱竹频摇。萧骚。荒村南北，数家烟火，迷了渔樵。野阔天低，绝无人迹过溪桥。草堂清、梅魂欲断，江市远、酒价应高。待招邀。晴边蜡屐，踏破琼瑶。
王令诒自吴淞至湓城连床话旧惊闻钱越江学士京邸讣信悲感交集即事成诗
作者：查慎行
朝代：清
体裁：古风

急雨渡江来，萧然挟秋气。清风偕好友，一夕千里至。残灯照黄昏，梧叶响阶砌。荒城忽连榻，此会出不意。可怜穷旅人，一笑天并忌。新欢犹未极，旋陨伤心泪。忆昨客京华，青衫最憔悴。髯公独好我，不与时并弃。往往合酒徒，开怀使沈醉。江湖莽回首，已若隔生事。那复承讣音，呜呼别离地。君头丝欲换，余齿豁已坠。浮生知几何，聚散逆难计。吟蛩耿败壁，达旦两无寐。
王令诒自闽归出示途中见寄二章次韵奉荅 其一 荅南浦见寄
作者：查慎行
朝代：清
体裁：七言绝句

船头船尾榕阴绿，城北城南荔子红。懊恼此中多赋别，胜游从古几人同。
王令诒自闽归出示途中见寄二章次韵奉荅 其二 荅晚泊见怀
作者：查慎行
朝代：清
体裁：七言律诗

自携驴券出都城，草草装随短策横。失路归添游子泪，加餐书荷远人情。愁随越鸟方南向，懒趁边鸿又北征。不用苦教诗激楚，漫天风雨正秋声。
王令诒过村居小饮限韵各赋二首·其一
作者：查慎行
朝代：清
体裁：古风

十年出求友，时辈方纵横。与君非苟交，结托重老成。所以我诸弟，事君亦如兄。每闻君造庐，一一皆欢迎。且须惜此意，勿作匆匆行。
王令诒过村居小饮限韵各赋二首·其二
作者：查慎行
朝代：清
体裁：古风

湓城得家书，送尔倍惆怅。吾舟未东下，吾弟方北向。同时忽同归，事固未易量。喜君复见过，此会出非望。所嗟不尽欢，邻丧舂不相。无计独留君，灯前北风涨。
王孟榖重至都门
作者：查慎行
朝代：清
体裁：五言绝句

我亦骑驴客，粗知行路难。六年三见汝，辛苦渡桑乾。
王学庵生子走笔贺之六首·其一
作者：查慎行
朝代：清
体裁：七言绝句

六十生儿似较迟，却缘难得转称奇。芝田蕙�从人说，琼树天生只一枝。
王学庵生子走笔贺之六首·其三
作者：查慎行
朝代：清
体裁：七言绝句

谏草焚来尽有书，芸香何用辟蟫鱼。先教识透之无字，徐读巾箱万卷馀。
王学庵生子走笔贺之六首·其二
作者：查慎行
朝代：清
体裁：七言绝句

拾得添丁未足论，乌衣馀庆自清门。直同膝上看文度，抱子心情当抱孙。
王学庵生子走笔贺之六首·其五
作者：查慎行
朝代：清
体裁：七言绝句

汤饼筵前客坐深，掌中擎出是璆琳。隔帘不用催丝竹，儿笑儿啼尽好音。
王学庵生子走笔贺之六首·其六
作者：查慎行
朝代：清
体裁：七言绝句

天上麒麟见未曾，他时摩顶记徐陵。老夫自诩言多验，身是人间现在僧。
王学庵生子走笔贺之六首·其四
作者：查慎行
朝代：清
体裁：七言绝句

双眼摩挲喜可知，绿槐阴发去年枝。待君添种三株树，要看凌云合抱时。
王学庵给谏移寓保安街有诗见寄次荅二首·其一
作者：查慎行
朝代：清
体裁：七言律诗

笑检空囊付画叉，不妨家具小于车。箧中谏纸传新草，墙角吟蛩报晚花。置酒可能邀北郭，卖书端合问东家。十年瘴岭烟江路，容易星回博望查。
王学庵给谏移寓保安街有诗见寄次荅二首·其二
作者：查慎行
朝代：清
体裁：七言律诗

辘轳绠转石栏边，僦屋曾栖蒲褐禅。古井再经愁雨塌，旧交重聚得天怜。明灯照壁何愁蠍，绿树当门定有蝉。稍待泥乾走相觅，看君新灶起茶烟。
王家营旅店迟杨次也家东亭不至
作者：查慎行
朝代：清
体裁：七言律诗

已过江淮半月期，一行雁羽尚参差。劳人相傍贪同伴，熟路频经渐少诗。急景欲回西日笑，轻装那免北风欺。鲤鱼信断河冰合，闷极寒灯照影时。
王忍亭主事招游相国宛平公怡园二首·其一
作者：查慎行
朝代：清
体裁：五言律诗

沙路开三径，名园甲九州。不缘君爱士，那得客同游。好鸟来宫树，春冰落御沟。野人双眼豁，初见赐书楼。
王忍亭主事招游相国宛平公怡园二首·其二
作者：查慎行
朝代：清
体裁：五言律诗

见说门前路，鸣驺日日来。簇灯春宴罢，踏鼓早朝回。华萼居相望，平泉第对开。从来论相业，原不废亭台。
王文成纪功碑
作者：查慎行
朝代：清

明朝制科号得士，吾乡前辈尤绝伦。于公王公后先出，往往艰大投其身。朝廷坐收养士报，仓卒定变皆儒臣。正德己卯夏六月，逆濠犯顺江湖滨。公然举兵思向阙，三郡一哄生祅尘。皖口骎骎势将下，留都岌岌恐震邻。是时海宇正清晏，武备缺略久不振。公方持节抚南赣，似可观变徐邅迍。同仇大义愤所切，守土敢限越与秦。出师必待九重诏，是谓以贼遗君亲。飞书插羽声罪讨，攻所不备真如神。自从捣巢及执丑，通计时日才兼旬。军门戎首已面缚，天子靺鞈方南巡。石头城南献馘罢，待命行及明年春。周公东征尚跋疐，形迹讵可拘忠纯。盈廷宵小古亦有，忌者愈众节愈伸。初心只期济国事，岂必画像图麒麟。兹山勒铭盖有故，深刻岁月题庚辰。纪功非夸乃纪实，书法遒劲辞温醇。首从伐叛叙始末，继举神武归丹宸。天方嘉靖我邦国，谁其纪者臣守仁。随征官属例得列，惜哉名姓今俱湮。读书台傍一片石，百四十字磨崖新。逸事吾闻长老说，弘治一榜凡三人。后来立朝适共事，数本前定非无因。胡发其奸孙殉难，公乃一手回千钧。煌煌勋业本德性，出遇世会开经纶。质诸百世可无惑，似此理学宁非真？后来轻薄好诋毁，撼树不过欺愚民。如公表见犹未免，此外何以加冠巾。手磨碑碣发长啸，白日皎皎悬秋旻。
王文成纪功碑
作者：查慎行
朝代：清
体裁：古风

明朝制科号得士，吾乡前辈尤绝伦。于公王公后先出，往往艰大投其身。朝廷坐收养士报，仓卒定变皆儒臣。正德己卯夏六月，逆濠犯顺江湖滨。公然举兵思向阙，三郡一閧生袄尘。皖口骎骎势将下，留都岌岌恐震邻。是时海宇正清晏，武备缺略久不振。公方持节抚南赣，似可观变徐邅迍。同仇大义愤所切，守土敢限越与秦。出师必待九重诏，是谓以贼遗君亲。飞书插羽声罪讨，攻所不备真如神。自从捣巢及执丑，通计时日才兼旬。军门戎首已面縳，天子靺鞈方南巡。石头城南献馘罢，待命行及明年春。周公东征尚跋疐，形迹讵可拘忠纯。盈庭宵小古亦有，忌者愈众节愈伸。初心祗期济国事，岂必画像图麒麟。兹山勒铭盖有故，深刻岁月题庚辰。纪功非夸乃纪实，书法遒劲辞温醇。首从伐叛叙始末，继举神武归丹宸。天方嘉靖我邦国，谁其纪者臣守仁。随征官属例得列，惜哉名姓今俱湮。读书台傍一片石，百四十字磨崖新。逸事吾闻长老说，弘治乙榜凡三人。后来立朝适共事，数本前定非无因。胡发其奸孙殉难，公乃一手回千钧。煌煌勋业本德性，出遇世会开经纶。质诸百世可无惑，似此理学宁非真。后来轻薄好诋毁，撼树不过欺愚民。如公表见犹未免，此外何以加冠巾。手磨碑碣发长啸，白日皎皎悬秋旻。
王服尹见和乞画诗三叠前韵奉答
作者：查慎行
朝代：清
体裁：古风

米家书画船，秋荫傍藤架。为君下一榻，四壁烟云化。京洛少名园，精庐乃其亚。可无一斗墨，兴到供挥洒。君才况如江，衮衮高浪驾。偏师压小敌，势欲战而霸。篇终味深稳，语妙神閒暇。平生绩学功，授受有承藉。渊源大可溯，派自震川下。幸生君子乡，师友不外借。何当谬引重，恐被识者诧。昨日乞画诗，细声风出罅。蒲牢悬我前，欲扣吁可怕。强颜托夙契，结袜交非乍。忆昔隔墙居，淋漓濡酒炙。六年一醉梦，岁月不我假。青山憔悴容，此景岂堪画。君归约髯孙，吾亦偕小谢。披图赋招隐，尚可长诗价。忍负好溪山，挑灯向客舍。
王楚士惠鲥鱼二首·其一
作者：查慎行
朝代：清
体裁：七言绝句

南归一饱愿无馀，正及江淮五月初。值得老饕开笑口，河豚尝过又鲥鱼。
王楚士惠鲥鱼二首·其二
作者：查慎行
朝代：清
体裁：七言绝句

辛苦渔榔逐贩鲜，江城一尾卖千钱。朝来下箸还三叹，半月前头遇贡船。
王楼村同年忍冬斋赏菊分韵得头字十韵
作者：查慎行
朝代：清
体裁：五言排律

晚菊多佳色，书斋位置幽。乍来宽束缚，相对解绸缪。冷偪精神透，清宜臭味投。近杯浮药气，照影出花头。肃肃霜如剪，团团露欲流。蟹胥黄剖壳，鹤�白披裘。篱下非无伴，盆边剩有秋。酒徒欢复合，诗主病初瘳。莫以蹉跎叹，终能烂熳酬。年年高兴在，亦足慰淹留。
王甥汉皋南归诗以示别二首·其一
作者：查慎行
朝代：清
体裁：五言律诗

草草嫌轻出，依依恋此辰。也知归橐俭，应谅客囊贫。家教分诸弟，身谋累所亲。临期双泪落，并念尔先人。
王甥汉皋南归诗以示别二首·其二
作者：查慎行
朝代：清
体裁：五言律诗

汝去真长策，吾留转寂寥。雪灯分袂影，风柳断肠条。客久人情觉，春寒酒力消。自今长短梦，无夜不河桥。
王符躬舍人席上赠许苍岚
作者：查慎行
朝代：清
体裁：古风

许侯天下才，曾宰乐昌县。官如已堕甑，弃去胡足恋。邂逅结袜生，呼朋开广宴。君乘斑骓来，遇我心相善。昨日诵君诗，今朝识君面。冰壶贮秋月，表里皆可见。平生千丈气，对酒尚豪健。一吸尽一升，卷波看白战。商声带河岳，风日为之变。我欲和此歌，朱弦忽中断。
王羲文阎复申招同西�泛舟红桥二首·其一
作者：查慎行
朝代：清
体裁：七言绝句

谁家园子得春多，茧栗梢头花信过。一曲红栏随棹转，绿阴浓处忽笙歌。
王羲文阎复申招同西�泛舟红桥二首·其二
作者：查慎行
朝代：清
体裁：七言绝句

十里珠帘廿四桥，百年花月履綦销。多情爱拂游人面，尚有垂杨万万条。
王赤抒新葺一斋名曰野航邀余对酌出诗索和即次原韵
作者：查慎行
朝代：清
体裁：七言律诗

忘机到处总虚舟，别起斋名借橛头。已是除尘得潇洒，若教临水更清幽。两三人可同君坐，五六年应为此留。閒杀鸥边好风景，荷塘宜夏蓼宜秋。
王麓台前辈为余画扇自题其后索同直诸君和
作者：查慎行
朝代：清
体裁：七言绝句

万树鸣蝉水一隈，西山骤雨过轻雷。看君老笔如并剪，割取浮岚暖翠来。
王黄湄给谏属题红袖乌丝图二首·其一
作者：查慎行
朝代：清
体裁：七言绝句

十级丹梯百媚城，小栏高下得芳情。美人一笑花齐放，为报毫端鍊句成。
王黄湄给谏属题红袖乌丝图二首·其二
作者：查慎行
朝代：清
体裁：七言绝句

横幅看题幼妇辞，个中多识背时宜。只除一事曾瞒却，谏草焚来不遣知。
玲琉四犯·韬荒兄昔过黄丝驿赋二词组织极工今来不无蔓草零露之感填词寄之
作者：查慎行
朝代：清
体裁：词

风凹回鸢，冰槽溜马，去来此路相左。神伤离乱后，事往逡巡个。征鞍欲停无那。问佳名、最怜婀娜。城北城南，堠长堠短，回首转愁我。蛮娘忆当垆坐。有蛛丝迎面，伴客灯火。曹家碑背上，好字思量过。酒人一别红颜散，更谁把、平原绣作。拟寄和。归笺却、匆匆未果。
珍珠帘·早春寄弟
作者：查慎行
朝代：清
体裁：词

何心遂作周南客。煞等閒、暗把年光抛掷。路已苕苕，况阻湘帆楚驿。笛里梅花飘欲尽，最难禁、冷猿湿雪。脉脉。正黄昏愁坐，一番忆别。咫尺家山不隔。喜池塘佳梦，来依今夕。南亩共巾车，向草烟牛迹。到此始知田舍好，悔鞍马、江关跋涉。役役。笑逡巡归计，几时才决。
珠江棹歌词四首·其一
作者：查慎行
朝代：清
体裁：七言绝句

一生活计水边多，不唱樵歌唱棹歌。蜑子裹头长泛宅，珠娘赤脚自凌波。
珠江棹歌词四首·其三
作者：查慎行
朝代：清
体裁：七言绝句

生男不娶城中妇，生女不招田舍郎。两两鸳央同水宿，聘钱几口是槟榔。
珠江棹歌词四首·其二
作者：查慎行
朝代：清
体裁：七言绝句

剪得青蒲织作篷，平铺如席卷如筒。往来惯是乘潮便，不使朝南暮北风。
珠江棹歌词四首·其四
作者：查慎行
朝代：清
体裁：七言绝句

米价高于珠价无，就船剖蚌换青蚨。近来官长清如水，不是珠池亦产珠。
珠蚶
作者：查慎行
朝代：清
体裁：五言绝句

珠蚶细已甚，鱼鳞鹅眼许。海错幸自多，烹鲜乃及汝。
班师行
作者：查慎行
朝代：清

滇池平，滇水清。滇南旷荡余空城，犬无夜吠鸡不鸣，将军奉诏初拔营。几姓分旗遍行赏，同时帐下添厮养。何取边头户口繁，十年生聚滋奸党。白头翁媪啼且僵，弃掷不得收戎行。翻身一仆委沟壑，骨肉满眼纷飘扬。红颜如花扶上马，坡高惊堕珊瑚把。儿郎新嫁羽林军，山下人逢执鞭者。近前一队飞尘起，中有伤心泪偷洒。朝家本意重开边，剧贼初平近十年。尔等累累皆鬼妾，偷生敢复祈哀怜。即如滇城围，七月未能下。戍卒垒频高，书生箸谁借。君不见禁旅一出西南通，煌煌中旨褒肤公。参军夸谋士夸勇，逢时多少称英雄。绿旗只合就裁汰，那许尺寸贪天功。从此归成垂白叟，卖刀买犊安农亩。犹及生儿际太平，家家相贺持羊酒。
班师行
作者：查慎行
朝代：清
体裁：古风

滇池平，滇水清，滇南旷荡馀空城。犬无夜吠鸡不鸣，将军奉诏初拔营。几姓分旗遍行赏，同时帐下添厮养。何取边头户口繁，十年生聚滋奸党。白头翁媪啼且僵，弃掷不得收戎行。翻身一仆委沟壑，骨肉满眼纷飘扬。红颜如花扶上马，坡高惊堕珊瑚把。儿郎新嫁羽林军，山下人逢执鞭者。近前一队飞尘起，中有伤心泪偷洒。朝家本意重开边，剧贼初平近十年。尔等累累皆鬼妾，偷生敢复祈哀怜。即如滇城围，七月未能下。戍卒垒频高，书生箸谁借。君不见禁旅一出西南通，煌煌中旨褒肤公。参军誇谋士誇勇，逢时多少称英雄。绿旗只合就裁汰，那许尺寸贪天功。从此归成垂白叟，卖刀买犊安农亩。犹及生儿际太平，家家相贺持羊酒。
琉璃河次汤西厓壁间韵
作者：查慎行
朝代：清
体裁：七言绝句

日痕红曙露初晞，草色迎人欲上衣。顿觉水乡风景好，一群野鸭踏波飞。
琐窗寒·中元后苦雨连旬薄寒中人巳似吾乡十月天气南方节候无准如此
作者：查慎行
朝代：清
体裁：词

蟋蟀空廊，梧桐别院，逡巡暑退。雨声连夜，不许新凉替代。直随他、万马南来，瘴乡气候同沙塞。把秋期变作，授衣时节，早寒先戒。一带。颓垣外。有鸱鸣似鬼，鸡鸣如晦。空斋愁坐，搦管雠书都碍。况中庭、橘未垂条，孤鸿消息渺难待。但朝朝、目送荒烟，去作岩头黛。
琵琶亭次宋郭明复旧韵
作者：查慎行
朝代：清
体裁：古风

春江带城沙嘴白，弓势弯环抱新月。我来纵棹半日游，败意眼前无一物。吟诗直入老僧家，小技忽痒难搔爬。分明有句和不得，古调岂叶筝琵琶。先生不作谁与语，白日茫茫变风雨。男儿失路虽可怜，何至红颜相尔汝。与公相去又千年，依旧荒城无管弦。扫空题壁孤亭在，笑指门前浪拍天。
瑞雪唫为白中丞六十寿
作者：查慎行
朝代：清
体裁：古风

岁已亥冬建丑月，腊尾春前十三日。中丞周甲际斯晨，万里祥光飘玉屑。满城雾凇呈奇卉，拔地霜松挺高节。孺子亭边一片明，元婴阁外千重白。中野频来集泽鸿，丰年预卜连云麦。家家饱暖挟狐貂，处处讴歌腾巷陌。天然图画入屏障，此景难凭粉绘设。琼枝琪树佳子弟，水鉴冰壶好颜色。眼前无物可容尘，世上何人堪比洁。肝肠如此天所鉴，公岂自誇人尽识。野夫今年年七十，来作南州老宾客。拟披鹤氅去登堂，快与先生吟瑞雪。
瑞鹤仙·凤仙花
作者：查慎行
朝代：清
体裁：词

参差开也得，看袅袅娉娉，垂垂滴滴。多般斗颜色。任张家呼婢，韦家称客。小庭南北。细飞来、丹禽一一。向天涯、似慰羁愁，与媚烟朝露夕。幽绝。苔茵稠叠，落瓣无多，寸心易结。好风披拂。草虫蔌蔌飞出。爱佳名合作，女儿怜取，旁人未许偷摘。微嫌他、指染红尖，和花捣叶。
瑞鹤仙·武夷山下看道院制茶
作者：查慎行
朝代：清
体裁：词

浅濑纹如縠，把轻篙撑入，澜沧九曲。花宫绕林麓。也不耕瑶草，不栽黄竹。一声秸鞠。催隔坞、人家布谷。又谁知、茶灶开时，三月石田早熟。雨足。旗枪初展，皖院提筐，摘将嫩绿。浓蒸缓焙，看火候、才经宿。引微飔吹出，白云深处，香遍山南山北。尽清流、满载筠笼，何妨无肉。
瑞鹤仙·秋柳
作者：查慎行
朝代：清
体裁：词

风情牵暂住。乍鹭老秋丝，一年好处。依稀想前度。为怜伊腰瘦，不成遥妒。河桥古渡。冷萧萧、马嘶人去。傍离亭、挽尽长条，梦绕江南旧路。无数。凉蝉抱叶，雨燕辞梢，昏鸦匝树。时光流转，但暗里、惊衰暮。被西风吹得，江潭摇落，不道树犹如许。记浓阴、隔浦移舟，濛濛暖絮。
瑞鹤仙影·客舍咏灯花
作者：查慎行
朝代：清
体裁：词

一枝鲜润，兰膏里、蝇头红蕊初著。恋他短檠，愔愔不动，为谁的烁。芦帘纸阁。听不了、风铃风铎。问何如、高烧银烛，筝柱辊弦索。方便烦怜取，欲剔还停，任教开落。不如侬意，只寻常、照人淹泊。远信无凭，浪传与、屋头双鹊。趁沈沈、细雨春夜动春酌。
瑶华慢
作者：查慎行
朝代：清
体裁：词

浮空欲翥，翠色移来，正扁舟剪渡。一峰忽转，黄冠形状，迎人似俯。残霞红敛，送几点、神鸦飞去。指前头、隐隐孤城，已辨黄州烟树。矶边小作迟留，向香火荒祠，笑问渔父。鳜鱼肥美，算只在苕霅，溪山深处。生前好事，多著了、清吟几句。又分得、西塞山前，别派斜风细雨。
瑶华慢·赋鸡㙡
作者：查慎行
朝代：清
体裁：词

傍松似伞，比肉非芝，喜箱笼初稛。肌分理细，脆于瑶柱，嫩于玉笋。厨娘好瀹，触纤指、微防轻损。任清涎、齿颊先流，欲嚼芳鲜未忍。怜伊产自炎荒，数陈家九种，图谱犹剩。人间隽味，但风乾日炙，封题远信。秋林雨过，记竹下、呼儿采菌。便吴盐、雪点羹汤，那有者边风韵。
瓜洲大观楼张见阳郡丞属题
作者：查慎行
朝代：清
体裁：七言绝句

柳梢城角影毵毵，烟放桃红水放蓝。到此忽惊身是客，捲帘江北望江南。
瓮山麓寻那律丞相墓
作者：查慎行
朝代：清
体裁：七言律诗

裂帛湖东下马行，遥闻樵斧响丁丁。尽髡草木非山罪，难向牛羊问墓名。石椁千年谁不朽，金椎一穴尚如生。我来忽堕无情泪，土蚀残碑恨未平。
瓶中白莲朝开暮萎
作者：查慎行
朝代：清
体裁：古风

街头买白莲，带露来座隅。养之清净水，谓是西方姝。朝为木槿荣，夕与桑叶枯。既开必有谢，元化周斯须。老人阅浮生，过眼同一如。那将熏染习，累此冰雪肤。寄语散花天，我非狡狯徒。从今方丈室，永拔污泥株。
瓶中红白莲花
作者：查慎行
朝代：清
体裁：古风

红莲赪如霞，白莲淡如雪。两皆以色故，幻相纷罗列。或云色即空，红白本无别。或云空即色，是红要非白。入我止观中，万象随起灭。一瓶井华水，眼界琉璃彻。空花久巳除，此色为谁设。
瓶中菊花入春未萎西厓前辈楼村同年闻之各以诗相贺赋谢一首
作者：查慎行
朝代：清
体裁：七言律诗

两枝黄白胆瓶中，犹记秋深折浅丛。能伴幽人过残腊，始知大地有春风。延龄疑致神仙诀，勺水终资造化功。苦被蚤梅催替代，虚惭矜赏两诗翁。
甘泉汉瓦歌为侯官林同人赋
作者：查慎行
朝代：清

林生老立专门学，金石遗文卷盈握。曾经从宦走长安，断碣残碑藓亲剥。昭陵迹废补亡阙，磨石山高穿硌确。冰霜裂面虎豹嗥，沙砾堆中拾完璞。摩挲铜狄自何年，万栋灰飞片瓦全。为按黄图考宫殿，始知地是汉甘泉。底平面正规而圜，肖形似镜还如钱。其高半寸径三寸，旁具轮郭中不穿。土花蚀后文留识，上有长生未央字。龙拿凤攫结撰奇，肉厚肌疏形体异。与人作砚不中用，抱质如初无变置。吁嗟乎杨刘不作识者希，时俗谁能辨真伪。巧多滋伪朴者真，此瓦人间盖无二。岂同冰井香姜阁，埏埴纷纷托疑似。劝生勿更加砻磨，本色须教存古意。生颔此语索我诗，我诗质直无姱辞。请烦拓致数十本，遍乞羊何共和之。或恐流传落人口，陶甄又复成今手。
甘泉汉瓦歌为候官林同人赋
作者：查慎行
朝代：清
体裁：古风

林生老立专门学，金石遗文卷盈握。曾经从宦走长安，断碣残碑藓亲剥。昭陵迹废补亡阙，磨石山高穿硌确。冰霜裂面虎豹嗥，沙砾堆中拾完璞。摩挲铜狄自何年，万栋灰飞片瓦全。为按黄图考宫殿，始知地是汉甘泉。底平面正规而圜，肖形似镜还如钱。其高半寸径三寸，旁具轮郭中不穿。土花蚀后文留识，上有长生未央字。龙拿凤攫结撰奇，肉厚肌疏形体异。与人作砚不中用，抱质如初无变置。吁嗟乎杨刘不作识者希，时俗谁能辨真伪。巧多滋伪朴者真，此瓦人间盖无二。岂同冰井香姜阁，埏埴纷纷托疑似。劝生勿更加砻磨，本色须教存古意。坐颔此语索我诗，我诗质直无姱辞。请烦拓致数十本，遍乞羊何共和之。或恐流传落人口，陶甄又复成今手。
生日书感
作者：查慎行
朝代：清
体裁：七言律诗

落拓差堪比牧之，江湖曾费十年诗。早衰须鬓非无故，暗减心情只自知。酒盏每逃狂客座，杖藜将赴老僧期。尚惭习气除难尽，间与人争劫后棋。
生日示儿孙
作者：查慎行
朝代：清
体裁：古风

家世少高年，伤哉传父祖。吾生良过分，六十已踰五。自为鲜民来，奔走备艰苦。每逢先忌日，双泪落槃俎。忍复受称觞，成行拜儿女。殊非老人意，转触伤心绪。世教日以漓，五鼎俭三釜。厚已薄所生，逢辰竞华诩。其或侈宴会，开筵召歌舞。此风非自今，此事尤不古。矧余衰且废，徇俗一无取。仕宦阅十年，依然北门窭。先庐仅无恙，聊足蔽风雨。常恐病见侵，去来难自主。未知从兹往，尚复几寒暑。但愿汝曹贤，甘贫守前矩。贻清义有在，何用干吾蛊。
生查子·六月十五夜黎城坐月
作者：查慎行
朝代：清
体裁：词

青山淡欲无，月到中天小。却扇一襟风，暑气清多少。芦壁吐灯光，中有邻娃笑。明日二郎祠，去约乘凉早。
田间先生闻余至自青山命驾来会喜赋
作者：查慎行
朝代：清
体裁：七言律诗

春风弭楫向枞阳，旧约多年不敢忘。四海平交无行辈，两朝轶事在文章。从知老境难为客，谁与先生特置乡。一片青山高插汉，岿然真似鲁灵光。
由兰溪县坐茭白船晚至金华
作者：查慎行
朝代：清
体裁：古风

疏林野岸开平远，漠漠江天秋向晚。陆龟蒙鸭戴嵩牛，一带村家供画本。赤松门外问长年，指似金华小洞天。偶然走入羊群里，去作人间狡狯仙。我与初平称莫逆，重来已是千年别。可惜岩头乏主人，乱山依旧堆顽石。
由关门石步行十里登大林峰
作者：查慎行
朝代：清
体裁：古风

此来为游遨，忽迫失足虑。中情一恇怯，进退两失据。隤云如奔逃，片片掠面去。霞标尚天半，欲到苦难遽。松根络崩岩，怒石虎蹲踞。随身赖竹杖，将伯倘予助。移时陟层颠，鸾鹤似可御。眼前少行辈，坐长丈人倨。登顿方自兹，休矜最高处。
由葑门至牧渎舟中喜晴
作者：查慎行
朝代：清
体裁：五言律诗

积雨川初涨，秋晴候尚暄。帆移背城路，竹密近山园。野市渔樵散，人家雁鹜喧。太湖知渐近，水色半清浑。
甲辰正月重访佟陶庵同年于江宁试院感旧有作二首·其一
作者：查慎行
朝代：清
体裁：五言律诗

岭南经判袂，海上继衔杯。忽漫七年别，犹能十里来。短长踰陇梦，辛苦佐时才。万事苍茫外，重逢又一回。
甲辰正月重访佟陶庵同年于江宁试院感旧有作二首·其二
作者：查慎行
朝代：清
体裁：五言律诗

迹忝朝廷旧，身叨礼数优。入时庸自弃，出谷偶相求。柳色回青眼，梅花笑白头。感君期我厚，长恐负千秋。
甲辰除夕与德尹润木敬业堂守岁
作者：查慎行
朝代：清
体裁：五言律诗

十里东西宅，中央是旧庐。但教频会合，何异昔同居。就我生春色，为欢卜岁除。白头三醉叟，相顾一轩渠。
画叉
作者：查慎行
朝代：清
体裁：古风

我有古玉器，裹诸片青毡。烱如一钩月，映出初三天。纤纤锐两头，弓势未扣弦。下连径寸靶，中窍外规圜。爱惜徒手摩，致用无由缘。昨得桃竹杖，肌理细且坚。命工稍斲削，冠玉于其颠。呼之曰画叉，古制想当然。东坡昔居黄，剩有挂壁钱。持叉日取百，月费犹三千。我今巳镌俸，仰屋方高眠。夫岂有馀资，贯穿梁上悬。叉成等无用，一笑仍弃捐。何如刻作鸠，扶我归农田。
畅春园早桃四首·其一
作者：查慎行
朝代：清
体裁：七言绝句

记曾元夕醉香醪，冰雪千林吐白毫。今日重来云锦换，十分春色属山桃。
畅春园早桃四首·其三
作者：查慎行
朝代：清
体裁：七言绝句

浴日榑桑跃海东，满天晴色晓曈昽。仙山楼阁无重数，只在红霞一朵中。
畅春园早桃四首·其二
作者：查慎行
朝代：清
体裁：七言绝句

万树垂杨未放青，馀寒犹勒水边亭。天然掩映成图画，横展西山作翠屏。
畅春园早桃四首·其四
作者：查慎行
朝代：清
体裁：七言绝句

烟轻雾薄景迟迟，金碧围中四望宜。忽忆江村寒食路，竹梢低拂两三枝。
畅春园杏花次李义山旧韵
作者：查慎行
朝代：清
体裁：五言排律

杏苑即仙源，含情似欲言。问名怜及第，得气俨承恩。流水悠溶态，初阳浅澹痕。绿新宜柳映，红远觉桃繁。蝶翅轻三月，莺声恋一园。盈盈窥紫闼，脉脉待黄昏。小睡披香暖，微酣殢雨温。腊融难作蒂，脂染定连根。何处堪凝望，逢人自悦魂。青旗风绰影，犹记酒边村。
畅春园芍药
作者：查慎行
朝代：清
体裁：五言律诗

万卉争春放，开迟剩此花。雅禁初日照，浓被绿阴遮。隔岸浮香雾，临池荡绮霞。年年三月尾，病眼阅繁华。
留别仲弟德尹二首·其一
作者：查慎行
朝代：清
体裁：七言律诗

形影何当出处分，君应怜我我怜君。孤云出岫宁无意，独雁冲寒奈失群。门户全生终碌碌，兵戈绝徼尚纷纷。虎头分少封侯骨，投笔聊从万里军。
留别仲弟德尹二首·其二
作者：查慎行
朝代：清
体裁：七言律诗

鸡声惊起对床眠，才说江关便黯然。与尔未曾经远别，得归难定是何年。渡江风物悲元亮，怀土人情感仲宣。瓦屋三间门两版，频烦为我扫东偏。
留别前辈郑老先生
作者：查慎行
朝代：清
体裁：七言律诗

此游真到郑公乡，许我重登佚老堂。南极一星留硕果，两朝群望属灵光。登山不用频携杖，好客犹能远置庄。小吏相轻君勿怪，浮云阅尽是炎凉。
留别吴梅梁表兄
作者：查慎行
朝代：清
体裁：五言律诗

几日重阳雨，雨晴天忽寒。北风醒别酒，落叶打征鞍。不计授衣晚，欲为分袂难。他乡老兄弟，情到劝加餐。
留别家尔周友龙两弟及沈子椒园时三人同馆高少司寇宅
作者：查慎行
朝代：清
体裁：五言律诗

乡曲少唫伴，得归翻自怜。南风吹五两，长路又三千。春草池塘梦，秋灯邸舍缘。别中如见忆，频望慰新篇。
留别恒斋太守次见送原韵
作者：查慎行
朝代：清
体裁：七言律诗

小住衙斋忽半年，河梁只在一尊前。重携风雨登山屐，又上江湖载酒船。有此别离成我老，无多才调感君怜。芦花枫叶残秋路，不听琵琶亦黯然。
留别朱日观祝豹臣朱与三陈寄斋王南屏家西�叔韬荒兄眉山侄二首·其一
作者：查慎行
朝代：清
体裁：七言律诗

绿鬓西风几遍吹，许巢贫过少年时。好官气色车裘壮，独客心情故旧疑。近月江云偏绚采，未霜淮柳尚摇丝。名场此日谁高步，消得樊川赠别诗。
留别朱日观祝豹臣朱与三陈寄斋王南屏家西�叔韬荒兄眉山侄二首·其二
作者：查慎行
朝代：清
体裁：七言律诗

渭城歌酒最缠绵，存殁关心一黯然。落日故人长笛赋，晓星同调断鸿天。梦回露白移橙候，路入秋红剥枣边。任是登高何地好，青帘那不忆羊川。
留别林同人
作者：查慎行
朝代：清
体裁：五言律诗

结交逢老辈，再见倍相亲。开口问前事，闻声知故人。衣冠非宿昔，眠食尚精神。洪浦通潮海，毋辞惠讯频。
留别润木即次弟送行原韵四首·其一
作者：查慎行
朝代：清
体裁：七言律诗

谁能问舍更求田，车自今悬室早悬。久病我忘官爵好，同朝人羡弟兄贤。鱼随水退先归壑，雁逐云飞尚各天。若是登真须拔宅，良常何敢独为仙。
留别润木即次弟送行原韵四首·其三
作者：查慎行
朝代：清
体裁：七言律诗

指点林庐眺望赊，晓随门鹊暮栖鸦。桐为先世成阴树，桂是吾家及第花。屋后篱疏须补竹，墙西地瘠想宜茶。得归巳乏躬耕力，种植书中课有加。
留别润木即次弟送行原韵四首·其二
作者：查慎行
朝代：清
体裁：七言律诗

几夜连床听雨声，却教离恨此中生。贫思饱煖原奇福，老恋桑榆亦至情。出处多岐非意料，去留无累稍身轻。只愁五十平头客，婚宦何时了尚平。
留别润木即次弟送行原韵四首·其四
作者：查慎行
朝代：清
体裁：七言律诗

事兄惭愧竟如师，至性怡怡实在斯。何日始酬偕隐愿，向人羞乞买山资。梦馀得句怜灵运，膝下成名爱阿宜。此外升沈皆分定，吾言虽浅要寻思。
留别薄聿脩柯橿龄唐益功赓虞箴四同年
作者：查慎行
朝代：清
体裁：七言律诗

师门转盻廿五年，同朝同榜唯四贤。再阅世途吾老矣，欲谈旧事心茫然。名虽放归归岂易，官免限期期频迁。稍欣不徇祖饯例，醉饱一路蒙哀怜。
留别许立岩馆卿
作者：查慎行
朝代：清
体裁：五言律诗

破涕忽成笑，馀生是再生。艰虞当末路，穷老见真情。行色风加烈，归囊叶校轻。叩门知缓急，谁似许清卿。
留别诗社诸同人次张匠门见送原韵·其一
作者：查慎行
朝代：清
体裁：七言律诗

去住何关此一官，衰年只别友朋难。烟霄过眼看如雾，草木论心臭比兰。身在梦中谁独觉，事当局外每长叹。是间著我初无谓，狮子林中一野干。
留别诗社诸同人次张匠门见送原韵·其二
作者：查慎行
朝代：清
体裁：七言律诗

白头白尽想巢南，早署庵名未有庵。朝迹已收双屐在，归装犹累一僮担。高僧瓶钵原初约，老圃桑麻岂腐谈。多谢故交频恋别，尚容谐谑互相参。
留守瞿相国春晖园
作者：查慎行
朝代：清
体裁：七言律诗

不知颓废自何年，一片伤心到目前。战后河山非故国，记中花石尚平泉。烟埋平碧迷芳草，血染春红化杜鹃。狼籍南云凭槛外，愁看白日下虞渊。
留硖川五日归来牡丹盛开
作者：查慎行
朝代：清
体裁：七言律诗

不知人世有繁华，春去浑如轣辘车。公道肯饶头上发，吾生且看眼前花。风翻雨打无栏护，日薄云轻抵幕遮。赢得村邻诧奇事，麻姑又到蔡经家。
留笋
作者：查慎行
朝代：清
体裁：五言律诗

好笋如人意，新梢补旧林。汝长应计日，吾老望成阴。不碍疏篱破，能令曲径深。咸韶如到耳，风雨助清音。
疁城孙恺似编修欲行善于其乡竟遭吏议今方罢官就讯吴中相遇感愤成诗
作者：查慎行
朝代：清
体裁：七言律诗

苍狗如云极可哀，危机翻自诏恩来。家承忠孝身尤重，祸起衣冠势易摧。善不可为宁论恶，人皆欲杀我怜才。乾坤直似蜗庐窄，怀抱除非醉始开。
疏影·同魏水村赋寓庭芭蕉
作者：查慎行
朝代：清
体裁：词

新桐墙角。爱碧茸茸下，孤茎秀擢。一片才开，一片旋抽，次第展将旬朔。天生百窍玲珑树，惯只做、小庭叶幄。尽放教、障日捎云，经多少、雨淋露濯。渐入凄凉时候，紧西风搅得，愁人梦觉。几度裁笺，几遍题诗，饶半怜他脆薄。自从没骨图成后，可还怕、霜花剪却。好护持、宛转柔心，莫被玉纤偷剥。
疏影·赋瓶梅影次张玉田韵
作者：查慎行
朝代：清
体裁：词

便娟秀月。写横斜墙角，已是清绝。傍我移来，几度端相，欲折翻嫌难折。胆瓶位置看如画，特许伴、烧灯冷节。被烛光、遥妒无端，故向小窗明灭。宛似佳人空谷，亭亭还自顾，芳意幽洁。为尔传神，秃笔疏枝，试与和花点出。依稀林下相逢处，傍纸帐、东风欲活。忆孤山、浮动黄昏，曾扫影边香雪。
病中曾济苍过存匆匆即别次叠旧韵
作者：查慎行
朝代：清
体裁：七言律诗

别中有约泛双桡，重过南塘第五桥。短札长笺期冉冉，荻花枫叶梦遥遥。交能耐久常存旧，病恐滋深不在标。忍作扶床来便去，未曾卜昼况连宵。
病后过竹垞先生斋
作者：查慎行
朝代：清
体裁：七言绝句

偶因风雨宿君家，勌枕无眠到晓鸦。起向曝书亭上坐，一池荷叶两三花。
病枕口占
作者：查慎行
朝代：清
体裁：七言律诗

小雨已过风飕飗，老人卧病亦在楼。长天又推月东出，大火欲掣河西流。秋声萧萧遽如许，元气浩浩当谁收。大千超灭了无际，静视此身同一沤。
病枕闻蝉
作者：查慎行
朝代：清
体裁：五言绝句

閒门无剥啄，倦枕阅晨暮。风外一声蝉，谁家庭下树。
病起唫
作者：查慎行
朝代：清
体裁：古风

郁火不上炎，下注成痈疽。彼苍肯垂悯，负痛不敢呼。谅无性命忧，聊复忍斯须。沉绵五昼夜，寝废食与俱。今晨忽遗决，仅免臀无肤。起来就凉棚，曳杖行徐徐。初日照我影，依然一老夫。老夫不自知，人谓形太癯。神清梦醒后，悟彻痛定馀。那将烦恼藤，縳此露电躯。从兹维摩室，四百四病无。
病起窳轩前秋花巳萎课童除径
作者：查慎行
朝代：清
体裁：七言律诗

入冬百卉荒芜尽，爱惜能无剪伐加。留取陈根分种类，扫开落叶待萌芽。墙阴缓步苍苔出，屋角回头白日斜。七十六翁穷未死，明年还拟看秋花。
病风
作者：查慎行
朝代：清
体裁：七言律诗

香山临老愁风痹，昭谏多时患臂挛。自分早衰宜速退，敢云同病比前贤。三灾有劫谁能免，五苦无尘可怕缠。不学维摩佯示疾，道场还作散花天。
瘿俗戏和次谷兄
作者：查慎行
朝代：清
体裁：古风

晨辞泰安州，午达长清境。石欹行碍步，土燥俗少井。木瓢酌山洼，岁久必生瘿。丑形妇女甚，户户裁阔领。牛病垂老胡，豕肥缩短颈。苦开胀河豚，馀怒鼓蛙黾。儿郎打银钗，乱发时一整。野花插偏髻，陋质宁自省。
癸巳仲春上丁文庙分献纪事四首·其一
作者：查慎行
朝代：清
体裁：七言律诗

森森老桧上参天，路入桥门气肃然。斋宿忝随丞相后，趋跄获在圣人前。元音唱叹馀琴瑟，古器骈罗识几筵。两度春秋递分献，一门兄弟俨差肩。
癸巳仲春上丁文庙分献纪事四首·其三
作者：查慎行
朝代：清
体裁：七言律诗

自堂徂庑又趋阶，升降循环往复回。想像轩悬非一代，摩挲石鼓已三回。头衔分出资郎下，班次犹烦博士陪。绝胜恢谐饥曼倩，殿庭割肉早归来。
癸巳仲春上丁文庙分献纪事四首·其二
作者：查慎行
朝代：清
体裁：七言律诗

鹭缞翟羽互飞翔，乐舞同时缀两行。道在羹墙荣北面，礼成盥荐属东厢。千秋世裔绵吴国，十哲新跻列紫阳。到此始知儒者贵，遥遥今古几升堂。
癸巳仲春上丁文庙分献纪事四首·其四
作者：查慎行
朝代：清
体裁：七言律诗

题名释褐几何时，衰至人嫌拜起迟。位定瞽宗宁敢让，事关笾豆岂无司。明朝尚举分膰礼，他日谁陈齿胄仪。白首词臣稽掌故，盛朝文物古为师。
癸巳除夕家宴有怀诸弟二首·其一
作者：查慎行
朝代：清
体裁：五言律诗

室煖红炉炭，窗浮画烛烟。岁华如梦里，家庆且尊前。明日晴难料，残宵醉可怜。龙钟还自幸，扶病过蛇年。
癸巳除夕家宴有怀诸弟二首·其二
作者：查慎行
朝代：清
体裁：五言律诗

稍稍初心遂，匆匆节物违。寒庖供野馈，质库寄朝衣。有弟分南北，无官减是非。一门推我长，齿序也应归。
癸未元日乾清宫早朝
作者：查慎行
朝代：清
体裁：七言律诗

三阳景运翊佳辰，紫极传来诏旨新。双阙倚天晴带雪，千门衔日晓除尘。金炉香引朝元路，银烛光分待漏人。亲见尧萱初吐叶，龙飞四十二年春。
登光岳楼
作者：查慎行
朝代：清
体裁：七言律诗

聊摄城端万木风，层楼高势拓齐东。晴光过雨浮浮白，初日迎帆霭霭红。汶水曲流荒甸北，泰山遥指乱云中。绿芜满眼春垂尽，独倚危栏看断虹。
登右军阁
作者：查慎行
朝代：清
体裁：七言律诗

右军高阁俯碧渠，古木漾影交扶疏。回廊湾澴得幽趣，高有飞鸟潜有鱼。此间临池颇自可，我腕有鬼不善书。作诗亦欲题壁去，掷笔一笑成墨猪。
登宝婺楼
作者：查慎行
朝代：清
体裁：七言律诗

斗杓倒插势凌虚，高出城端五丈馀。一雁下投天尽处，万山浮动雨来初。别开户牖通呼吸，旁引风云入卷舒。八咏门荒诗境改，让他仙子占楼居。
登密云城楼
作者：查慎行
朝代：清
体裁：七言律诗

第一封畿此要冲，两城宛转合长墉。风生温谷油油黍，涨走潮河矫矫龙。井底炊烟沉石匣，天西积雪射居庸。八荒户闼今同视，笑说秦关百二重。
登滕王阁
作者：查慎行
朝代：清
体裁：七言律诗

高凌碧落俯层澜，老眼重开一大观。笑阅星霜如隔世，閒思今古几凭栏。帆移云影千山动，湖纳江流万顷宽。校是诗翁无笔力，不留名姓避王韩。
登燕子矶
作者：查慎行
朝代：清
体裁：七言律诗

回栏步步转云汀，若要登高更有亭。淮岸柳条秋尚绿，孝陵松气远尤青。城衔日出排鸦阵，天偪江低响雁翎。添得重来多少恨，西风吹帽鬓星星。
登端州城东阅江楼
作者：查慎行
朝代：清
体裁：七言律诗

好事何人送酒来，自扶双屐蹑崔嵬。山从回雁峰头落，潮过羚羊峡口回。浩浩风声随几杖，濛濛蜃气出楼台。天公不薄将归客，霁色今朝为一开。
登芜湖浮图
作者：查慎行
朝代：清

落帽家山记几巡，弟兄南北各伤神。茱萸明日重阳酒，五处登高各一人。
登莫釐峰二首和汉瞻·其一
作者：查慎行
朝代：清
体裁：七言律诗

青天七十二芙蓉，个是芙蓉第一峰。吴越有山多作案，东南无水不朝宗。荡空日气消飞蜃，拔地风声稳卧龙。曾记岳阳楼畔望，肯教云梦芥吾胸。
登莫釐峰二首和汉瞻·其二
作者：查慎行
朝代：清
体裁：七言律诗

百层风磴盘旋上，大似鞲鹰乍解绦。放眼不知何处尽，置身直觉此峰高。沈沈海浦黄云岸，点点吴帆白鹭涛。未免傍人嗤好事，重阳已过兴仍豪。
登迎江寺塔同程佐衡作
作者：查慎行
朝代：清
体裁：古风

江山本无穷，远景域近见。凌空得古塔，览胜斯独擅。方当贾勇登，宁计足力倦。一层一喘息，屡上屡回旋。渐觉所历高，团团目双眩。大龙鳞甲动，掉尾曳匹练。东沈九子烟，西掣五老电。日光荡浮气，显晦呈千变。何来万斛船，初若叶堕片。须臾到城下，凫鸭依稀辨。应有舟中人，回头望云巘。江心指倒影，了了识我面。多生幻妄缘，颠倒徒自炫。不如且暂憩，万象付虚盻。直作御风行，泠然有馀善。
登道场山次东坡先生旧韵
作者：查慎行
朝代：清
体裁：古风

船回浦溆浅，径转村坞小。不觉坡陀高，腾身万松杪。菰城陷井底，白塔�云表。浮气荡一州，湖波白渺渺。天长接遥翠，目极青未了。渐上㐲虎关，群峰忽环绕。清飔蓄户牖，古殿深且窈。胍络引槛泉，渟泓�池沼。长廊百馀步，旁入逾幽悄。苍鼠窜别枝，投空攫啼鸟。岿然翠微閤，中敞外见少。野火不到山，荟蔚复谁燎。坐令杉桂材，蒙茸委蓬蓼。飞虫昼轰聚，高蔓晴夭矫。老僧守空庖，恐作山中殍。军持乞米出，厌寂喜胶扰。我来久徘徊，爱此吟风筱。春深花淡淡，日暮云袅袅。馀晖带疏钟，诗境堕空杳。古今一大梦，回首隔昏晓。
登金陵报恩寺塔二十四韵
作者：查慎行
朝代：清
体裁：五言排律

不尽兴亡恨，浮图试一登。孤高真得势，陡起绝无凭。法转风轮翅，光摇火树灯。地维标宝刹，天阙界金绳。碧落开千里，丹梯转百层。规模他日壮，感慨至今仍。祸自归藩启，兵从靖难称。比戈残骨肉，问罪假疑丞。衮冕俄行逊，戎衣遂谒陵。朝家同再造，国事异中兴。此举无名极，当时负愧曾。两京雄岳峙，一塔镇觚棱。铢两材俱称，纤毫辨欲矜。琉璃纷绀碧，栏楯落鲜澄。事本誇馀力，基犹念丕承。监宫留太子，给俸滥千僧。原庙衣冠冷，丰宫献卜增。侈心崇梵竺，神道托高曾。世往疑经劫，人来乍得朋。云烟争变幻，日月几升縆。绝顶盘旋上，虚窗偪仄凭。近身栖怖鸽，侧背蹑飞鹏。胜境才何有，高歌气或腾。钟山青入望，相对故崚嶒。
登饶州鄱阳楼八韵
作者：查慎行
朝代：清
体裁：五言排律

东北山根削，西南地轴摧。豫章帆不断，彭蠡雁初回。再见孤城辟，翻怜往日灾。江湖销战伐，荆棘妒亭台。旅望天边豁，雄心乱后灰。杀霜冬旭暖，酿雪晓云开。欲去犹延伫，无聊柰独来。未除豪气尽，飘荡愧诗才。
白丁香次韵三首·其一
作者：查慎行
朝代：清
体裁：七言绝句

绝代人宜空谷幽，幽香爱傍玉搔头。凭谁为解梢梢结，减我东栏向夕愁。
白丁香次韵三首·其三
作者：查慎行
朝代：清
体裁：七言绝句

粉墨何当点作图，画家真色自应殊。依稀寒食梨花榭，月底看来澹欲无。
白丁香次韵三首·其二
作者：查慎行
朝代：清
体裁：七言绝句

满城风雨满天风，满地狂花只取红。独向枝头赏冰雪，莫欺老眼太朦胧。
白中丞以御赐鹿条分饷赋谢二章·其一
作者：查慎行
朝代：清
体裁：七言律诗

山庄地是古兴桓，别展围场千里宽。白露节前行射鹿，丹枫林外想回銮。荣光远自云端下，珍味原同席上看。奏使归来传异数，似闻天语劝加餐。
白中丞以御赐鹿条分饷赋谢二章·其二
作者：查慎行
朝代：清
体裁：七言律诗

一味无私惠爱均，黄封重叠荷分珍。似怜白首羁栖客，曾作青云扈从臣。尾割紫琼亲拜赐，条烹红玉又尝新。诗成却笑西川杜，菜把园官是主人。
白中丞内擢少司农以述怀诗索和次原韵叠成四章兼以奉送·其一
作者：查慎行
朝代：清
体裁：七言律诗

西江清望冠群伦，帝眷宁容遽乞身。及见仁风翔率土，洵知直道在斯民。分颁条教家家奉，入告封章字字真。漫说武阳遗爱古，何如今日满江津。
白中丞内擢少司农以述怀诗索和次原韵叠成四章兼以奉送·其三
作者：查慎行
朝代：清
体裁：七言律诗

出膺旄节入垂绅，远近同归祗洁身。地重何妨卿是贰，风清尤喜部称民。匡时有道持孤介，报国无惭任一真。贪把新诗再三读，篇终馀味尚津津。
白中丞内擢少司农以述怀诗索和次原韵叠成四章兼以奉送·其二
作者：查慎行
朝代：清
体裁：七言律诗

善政年来次第陈，先忧后乐总关身。波涛脱险便商旅，雨露流膏遍士民。功被千秋心转细，碑传万口语皆真。剩留一事逡巡在，未浚三湖及九津。
白中丞内擢少司农以述怀诗索和次原韵叠成四章兼以奉送·其四
作者：查慎行
朝代：清
体裁：七言律诗

南来小住俄经岁，万卷堆中寄此身。下榻久欣依地主，侨居直欲作州民。云泥相望殊悬绝，笔札时传恕率真。怪得临分犹恋恋，白头无望客中津。
白塔冈浮石
作者：查慎行
朝代：清
体裁：五言律诗

万古江心石，回江使倒流。潮头争出没，山骨判沉浮。鹅鸭寒来集，鼋鼍夜出游。渔翁牵小网，故故傍沙头。
白庙
作者：查慎行
朝代：清
体裁：五言律诗

一院槎枒树，居僧守鹊巢。俗贫稀赛社，瓦缺只编茅。暗处虫丝接，尘边鼠迹交。渔人来寄网，时有一船捎。
白杨
作者：查慎行
朝代：清
体裁：古风

白杨生古墓，墓古鸦亦老。当风叫空巢，败叶栖众草。方当托高荫，岂意守枯槁。嗟彼种树人，悟机乃不蚤。
白杨堤晚泊
作者：查慎行
朝代：清
体裁：古风

客行公安界，榛莽遥刺天。百里皆战场，废灶依颓垣。岂惟人踪灭，鸦鹊俱高鶱。但闻水中凫，拍拍绕我船。朝来望沣阳，稍稍见疏烟。晚泊得墟落，潬沙水洄沿。天风鸣枯杨，众鸟巢枝颠。居民八九家，其下自名村。野火烧黄茆，瘦牛皮仅存。姻亲儿女舍，相对篱无樊。我前揖老父，款曲使尽言。云自南北争，兵火六七年。初来尚易支，㪷米换佰钱。去秋忽苦旱，谷价十倍前。朝市有推移，世业誓不迁。况闻江南北，兵荒远袤延。逋逃等无地，旅仆谁哀怜。我感此语真，欷歔泪流泉。有生际仳�，朝夕计孰全。悠悠逐徒御，即事思田园。
白樱桃花歌
作者：查慎行
朝代：清
体裁：古风

空庭瘴消风日春，樱桃花头繁且匀。枝南枝北并时放，初月隔窗浮粉云。梨花无香李太俗，别具幽艳存天真。山胡飞来好毛羽，字清调熟啼声频。金铃风细惊不起，啄花如妒花含嚬。有时一片近人坠，酒面掠过香烟煴。故园开时记寒食，年年宴赏迟芳辰。依稀为汝评品格，杏花颜色同鲜新。眼前一树白堆雪，开及二月当初旬。近南巳得天气早，雅态更自离红尘。有情相对万里外，一醉何必非前因。明年花时定谁赏，我是今岁吟诗人。
白沙渡
作者：查慎行
朝代：清
体裁：六言诗

两岸沙痕疑雪，一村竹气如烟。风竿猎猎酒旆，雨笠遥遥渡船。
白沙翠竹石江图为吉水宗伯李公赋
作者：查慎行
朝代：清
体裁：古风

展卷复长吟，双清到心迹。秋风何处来，满眼江湖白。我公似康乐，在家久忘家。盘陀一片石，坐阅恒河沙。岩廊四十年，夙昔青霞志。兴到一回头，乡山渺空翠。一寸二寸鱼，三竿五竿竹。何必记平泉，寓庭幽事足。霭霭林表云，凿凿波底石。独抱万里心，卷舒不盈尺。过客尚留句，爱兹山水邦。天生好图画，应属李文江。
白沟旅宿感旧
作者：查慎行
朝代：清
体裁：七言律诗

南北劳劳已十霜，瓦桥关外又严装。今宵新月入窗早，去日小鬟如我长。斑鬓重来无伴侣，旧题几字失偏旁。燕南酒美鱼羹贱，不解愁人独忆乡。
白沟旅店见亡友郑樊圃旧题怆然有感同西�作
作者：查慎行
朝代：清
体裁：七言绝句

一鞭重度瓦桥关，落魄星埃鬓各斑。忽见故人题壁在，转怜尔我是生还。
白沟旅店见甲戍冬杪题壁诗谈是山继和一首再次前韵兼寄未庵
作者：查慎行
朝代：清
体裁：七言律诗

帽裹惊沙鬓点霜，三年前记卸行装。天寒倍觉暮程远，酒薄不禁冬夜长。吴语同来还有伴，燕歌相和若无旁。诗成为报君兄弟，飞梦三更已帝乡。
白沟道中即事
作者：查慎行
朝代：清
体裁：五言律诗

水利遗塘泺，燕南怕雨多。原田平少岸，沮洳溢为河。改路寻牛迹，分装累马驮。艰难愁一老，蒿目意如何。
白田乔侍读有家伶六郎以姿技称巳巳春车驾南巡召至行在曾蒙天赐自此益矜宠庚午四月余从京师南还访侍读于纵棹园酒间识之有青衫憔悴无如我酒绿灯红奈尔何之句时东海徐尚书射陵宋舍人慈溪姜西�俱在座相与流连弥夕而散去冬北上重经宝应则侍读下世旅榇甫归余入而哭之尽哀何暇问六郎踪迹矣及至都下闻有管郎者名擅梨园一时贵公子争求识面花朝前八日翁康饴户部相招为歌酒之会忽于诸伶中见之私语西厓曰此子何其酷似白田家伶盖余向未知六郎之姓也西厓既为余道其详竟酒为之不乐口占四绝句以示同席诸君·其二
作者：查慎行
朝代：清
体裁：七言绝句

鸭桃花外小池台，潋滟觥船一棹开。春色满园人尽妒，君王前岁赐金来。
白田乔侍读有家伶六郎以姿技称巳巳春车驾南巡召至行在曾蒙天赐自此益矜宠庚午四月余从京师南还访侍读于纵棹园酒间识之有青衫憔悴无如我酒绿灯红奈尔何之句时东海徐尚书射陵宋舍人慈溪姜西�俱在座相与流连弥夕而散去冬北上重经宝应则侍读下世旅榇甫归余入而哭之尽哀何暇问六郎踪迹矣及至都下闻有管郎者名擅梨园一时贵公子争求识面花朝前八日翁康饴户部相招为歌酒之会忽于诸伶中见之私语西厓曰此子何其酷似白田家伶盖余向未知六郎之姓也西厓既为余道其详竟酒为之不乐口占四绝句以示同席诸君·其四
作者：查慎行
朝代：清
体裁：七言绝句

茶烟禅榻隔前尘，存殁相关一怆神。自琢新词自裁扇，教成歌舞为何人。
白田乔侍读有家伶六郎以姿技称巳巳春车驾南巡召至行在曾蒙天赐自此益矜宠庚午四月余从京师南还访侍读于纵棹园酒间识之有青衫憔悴无如我酒绿灯红奈尔何之句时东海徐尚书射陵宋舍人慈溪姜西�俱在座相与流连弥夕而散去冬北上重经宝应则侍读下世旅榇甫归余入而哭之尽哀何暇问六郎踪迹矣及至都下闻有管郎者名擅梨园一时贵公子争求识面花朝前八日翁康饴户部相招为歌酒之会忽于诸伶中见之私语西厓曰此子何其酷似白田家伶盖余向未知六郎之姓也西厓既为余道其详竟酒为之不乐口占四绝句以示同席诸君白田乔侍读有家伶六郎以姿技称巳巳春车驾南巡召至行在曾蒙天赐自此益矜宠庚午四月余从京师南还访侍读于纵棹园酒间识之有青衫憔悴无如我酒绿灯红奈尔何之句时东海徐尚书射陵宋舍人慈溪姜西�俱在座相与流连弥夕而散去冬北上重经宝应则侍读下世旅榇甫归余入而哭之尽哀何暇问六郎踪迹矣及至都下闻有管郎者名擅梨园一时贵公子争求识面花朝前八日翁康饴户部相招为歌酒之会忽于诸伶中见之私语西厓曰此子何其酷似白田家伶盖余向未知六郎之姓也西厓既为余道其详竟酒为之不乐口占四绝句以示同席诸君·其三
作者：查慎行
朝代：清
体裁：七言绝句

一群秾艳领花曹，头白尚书兴最豪。记得送春筵畔立，酒痕红到郑樱桃。
白芍药和孔心一少参二首·其一
作者：查慎行
朝代：清
体裁：七言律诗

扶头一笑粉生光，镜里匆匆看改妆。金饼赚来初罢浴，瑶阶行过但闻香。含娇似尔情难禁，太洁从人忌不妨。莫向中书誇故事，素心羞对紫薇郎。
白芍药和孔心一少参二首·其二
作者：查慎行
朝代：清
体裁：七言律诗

便从姑射拟肌肤，那许馀容伴鼠姑。美酒对倾金凿落，佳名果称玉盘盂。鹤翎舞拂新时样，獭髓痕消旧日图。珍重一襟冰雪意，残红扫地近来无。
白苧·不见陈撝谦一年有馀填此寄之
作者：查慎行
朝代：清
体裁：词

小春前，重九后，风光如此。浑无聊赖，独客坐伤往事。恁匆匆、绿醪银榼欢呼地。只隔一重城，似隔了、千山千水。向来酒伴，零落而今馀几。问眼中、有谁跌宕如吾子。犹记。红牙按曲，素手挨筝，宴船波荡，同过娉婷小市。便许我重来，怕添憔悴。歌筵侧畔，好先安笔研，待题诗尾。却早暗风，催转庭梅，一梢偷试。屈指前期，渐及烧灯矣。
白近薇中丞席上赋赠
作者：查慎行
朝代：清
体裁：七言律诗

衰迟重作豫章游，直为徵书礼䀻优。座上开尊倾北海，花间悬榻下南州。交情到我真青眼，事业如君尚黑头。共识此邦文献古，编摩须仗网罗求。
白近薇中丞招游庐山信宿秀峰寺得诗四首·其一
作者：查慎行
朝代：清
体裁：五言律诗

开府香山后，匡庐洵有缘。官虽膺节钺，性自爱云泉。驺骑行长减，斋坛礼必虔。每逢三月节，来此祝尧年。
白近薇中丞招游庐山信宿秀峰寺得诗四首·其三
作者：查慎行
朝代：清
体裁：五言律诗

旧识金绳路，重参玉版禅。却从扶杖日，数到入山年。白社名相亚，灵峰会俨然。所惭根器钝，得道让兄先。
白近薇中丞招游庐山信宿秀峰寺得诗四首·其二
作者：查慎行
朝代：清
体裁：五言律诗

御扁名新换，山门向不移。法云开丽刹，佛日献晨曦。宾客莲花幕，郎君琼树枝。不嫌衰贱迹，兼与野人期。
白近薇中丞招游庐山信宿秀峰寺得诗四首·其四
作者：查慎行
朝代：清
体裁：五言律诗

玉峡挂双龙，飞来自半空。风云声忽合，山泽气常通。法乳流相续，僧庖给不穷。漱牙还洗眼，两度记衰翁。
白鹤观旧有唐道士刘混成手植杉东坡先生尝独游闻棋声于古松流水间即其处也
作者：查慎行
朝代：清
体裁：七言律诗

古观荒荒冷翠交，一渠新涨浸堂坳。雨眠乱草移虫窟，风折枯枝带鹤巢。幡影不飘经院静，棋声久散石床抛。三山路僻人稀到，头白黄冠自结茆。
白鹦鹉次魏环极先生原韵
作者：查慎行
朝代：清
体裁：五言律诗

古有雕笼戒，今看负质奇。缟衣窗外月，白雪陇头枝。太洁从人忌，能言被俗疑。商山留羽翼，皓首托风期。
白鹿洞书院纪事四首·其一
作者：查慎行
朝代：清
体裁：七言律诗

古洞盘旋路欲封，到门无树不乔松。阴森前后三重殿，突兀西南五老峰。兵火纵教仇典籍，虫鱼何敢蚀蛟龙。雎阳岳麓全荒弃，留得宫墙俨辟雍。
白鹿洞书院纪事四首·其三
作者：查慎行
朝代：清
体裁：七言律诗

前贤馀泽最分明，立法虽良视奉行。幸尔流风绵历代，犹从朔望集诸生。学田籍去官支俸，观德亭荒士好名。此日终南非捷径，溪山何负读书声。
白鹿洞书院纪事四首·其二
作者：查慎行
朝代：清
体裁：七言律诗

九原可作心相许，千古渊源只数公。大事商量何草草，当时位置太匆匆。祠荒勿复论分合，道在终须辨异同。祀典也应烦早定，莫令礼乐笑淹中。
白鹿洞书院纪事四首·其四
作者：查慎行
朝代：清
体裁：七言律诗

松颠红鹤早归来，卓尔山前半草莱。题扁已更新岁月，看碑犹辨旧亭台。无端讲院人人设，何怪儒风日日颓。传语后来须慎重，此间容易着英才。
白龙泉和沈昭嗣韵
作者：查慎行
朝代：清
体裁：五言律诗

半岭通湖眼，閒僧护井湄。自能清彻底，何用砌成池。鸟道寻难到，龙湫怒或移。不知风雨候，可有气如丝。
百字令·为真定梁相国寿
作者：查慎行
朝代：清
体裁：词

风流谢傅，想当时、原为苍生而出。人以为通公自介，四十年如一日。阙补山龙，姿同海鹤，帝赍尊良弼。太平有象，中书仍领枢密。犹记庄号雕桥，寿槐重荫了，锦堂琴瑟。衮衮公卿皆后辈，秩笇松龄才七。一桁朝衣，满床牙笏，庆绕芝兰室。梅边开阁，奉觞长近佳节。
百字令·八月十五夜铜仁坐雨有怀德尹润木
作者：查慎行
朝代：清
体裁：词

良宵清景，莽回头、乡社年年三五。碧海纤云都敛尽，空外凉蟾飞度。蟋蟀柴门，豆花篱落，艳艳疏灯吐。兄酬弟劝，中庭好片风露。一自只影南游，十分圆月，不照蛮方路。万事干戈挥手外，咏罢微飙桂树。半岭猿休，极天雁断，坐听潇潇雨。此时离恨，烛花对客能语。
百字令·十六夜见月叠前韵
作者：查慎行
朝代：清
体裁：词

狂云妒月，甚无情、掩却盈盈十五。赖是今年秋带闰，还有中秋一度。二八清光，隔宵晴意，不料团圞吐。移来墙角，疏桐犹滴圆露。谁似太白诗豪，相邀对影，同此天涯路。我欲举杯瓶已卧，拚得不眠倚树。椒馆虫吟，竹门风过，静听翻疑雨。沉沉永夕，素娥相傍无语。
百字令·寿张鲁白
作者：查慎行
朝代：清
体裁：词

年年相见，认黄山一叟，雨襟风帽。梳掌摩挲双鬓改，发短不胜簪导。病未抛诗，贫偏爱客，此品今来少。莎厅竹径，自携敝帚勤扫。不是不想田庐，梦归路断，恨终身难了。况乃迎门无稚子，执研星星又小。溪友留鱼，园官送菜，只合他乡老。举觞相属，期君同拾瑶草。
百字令·徐淮江别后寄调有书记狂游之语次韵答之
作者：查慎行
朝代：清
体裁：词

经营买笑，甚娉婷、十斛明珠论价。月下星前花底醉，偶逐春风良夜。采了蘼芜，种将红豆，云散清歌罢。三生一梦，未应轻算游冶。多少剑客呈鸦，琴姬拥凤，豪举谁能借。自检空囊偿酒债，差胜博枭壶马。知己书来，佳人别后，孰是忘情者。报章草草，却愁洗研重写。
百字令·晓发湘潭由青草湖出洞庭看月
作者：查慎行
朝代：清
体裁：词

江潭一棹，趁宵来、三十六湾秋涨。二百里程高枕过，席底平如掌上。菰叶翻翻，芦花漠漠，日落鱼吹浪。天开地坼，人间此境何旷。屈指况近中秋，扣舷歌罢，晚景尤清亮。我本南游无一事，爱答榜歌渔唱。湘渚移帆，洞庭赊月，俯仰应同赏。玻璃忽动，冰轮涌起千丈。
百字令·枫挢夜泊
作者：查慎行
朝代：清
体裁：词

帆樯隐隐，背孤城、家指青山一发。楼橹亭台都过尽，离了烟窝雾窟。渔笛蘋洲，樵歌苇岸，云吐初弦月。桥边弭棹，爱他风气清越。犹是夜半钟声，今来古往，过耳成飘忽。可惜闲吟佳句少，辜负青鞋布袜。独垒吹笳，斜塘击柝，草草催明发。照人无寐，萤光几点出没。
百字令·楼敬思送盆菊赋谢
作者：查慎行
朝代：清
体裁：词

重阳才过，被霜风、剪尽一庭秋绿。门外白衣招不到，卧听邻槽酒熟。落叶声乾，残阳影淡，梦绕东篱菊。此时贻赠，感君知我幽独。直为下噀田荒，斜川路隔，归计贫难卜。华发满头何处插，辜负佳人空谷。客土培根，纸条沁水，聊洗尘埃目。肯来同赏，餐英正喜无肉。
百字令·竹垞属题归耕图次卷中原韵
作者：查慎行
朝代：清
体裁：词

良田二顷，只躬耕、少个南阳名士。怅望杏花烟雨候，乡梦牵人何已。才著朝衫，便思初服，前辈多如此。先生归也，买山计正难耳。趁好碌碡村边，桔槔园外，长一支春水。还我绿蓑青箬笠，重向溪南小市。十角吴牛，千头楚橘，早办收身地。笑陶元亮，昨非始觉今是。
百日假满归心未遂排闷成篇
作者：查慎行
朝代：清
体裁：七言律诗

乞归无路且迟迟，长告俄踰百日期。巳是膏肓成痼疾，非关药石少良医。飞乌将子于谁止，老马为驹只自嗤。转觉君恩难报称，俸钱三万又虚糜。
皖口
作者：查慎行
朝代：清
体裁：七言律诗

八卦依然列女墙，一城斗大划荆扬。雨浓隔浦吴山尽，风澹空江楚水长。官渡无人还系艇，客程有树但垂杨。曾经百战东南定，鼓角残兵又夕阳。
皖城早发却寄姚君山别峰兄弟
作者：查慎行
朝代：清
体裁：五言律诗

又背孤城去，骊歌不忍听。薄游逢地主，久住为山亭。月黑江光动，鱼跳雾气腥。樯乌啼最早，愁鬓转星星。